jun 2018. – Sakurabana Beograd\n26. juna 2018. 5. jula 2018. Bojan Vukadinović\t3 Comments\nJapanizam 2018 – „Balkan Asia Convention“ PRVI DAN VELIKA SALA 14:30 – Azijski strip: manga, manhwa, manhua Za mange su svi već odavno čuli i znaju da je u pitanju naziv za stripove nastale na tlu Japana. Međutim, pored japanskog stripa veoma jak uticaj imaju i korejski i kineski strip. Tačnije manhwa i manhua. […]\nJapanizam 2018 – „Balkan Asia Convention“ – Konkursi\n13. juna 2018. 13. juna 2018. Bojan Vukadinović\tLeave a comment\nJapanizam 2018 – „Balkan Asia Convention“ – Konkursi Leto je pred nama, a kao što ste navikli, to je vreme za još jednu konvenciju Japanizam 2018. Na događaju ChibiCon 2018 smo odradili opširno istraživanje i posetioci su mogli da daju svoje mišljenje o daljoj budućnosti letnje konvencije, i kao rezultat Vaših predloga i želja, […]\n8. juna 2018. 6. jula 2018. Jovana Ninkovic\t1 Comment\nCentralna atrakcija Japanizma – takmičenje u kospleju, kao i svake godine se dešava poslednjeg dana konvencije, u nedelju, osmog jula. I – OPŠTA PRAVILA: Učešće na kosplej takmičenju dozvoljeno je svima, osim članovima porodice organizatora dešavanja i žirija. Međutim, da bi bili u konkurenciji za glavne nagrade, učesnici moraju biti punoletni. Juniori imaju […]\nKonkurs za izvođače – Japanizam 2018\n8. juna 2018. 8. juna 2018. Bojan Vukadinović\tLeave a comment\nKonkurs za izvođače – Japanizam 2018 Tradicionalno na konvenciji Japanizam dajemo priliku svim mladim talentovanim ljudima da se prikažu i predstave svoj talenat pre posetocima. Bilo da je u pitanju gluma, pevanje ili neki drugi vid izvedbe, slovodno se prijavite. USLOVI KONKURSA: Izvedba ne sme biti duža od 10 minuta Tačka ne sme ugrožavati vašu […]\nUpitnik – Anime publika na Balkanu\n7. juna 2018. 7. juna 2018. Bojan Vukadinović\t3 Comments\nUpitnik – Anime publika na Balkanu Molba za sve posetioce da izdvoje malo vremena za popunjavanje ovog upitnika o navikama anime publike u Srbiji i na Balkanu. Imajte u vidu da popunjavanjem ove forme ostajete anonimni i da ni na koji način neće biti ugrožena Vaša privatnost. Podaci koji budu prikupljeni ovom prilikom biće obrađeni […]\nJapanizam 2018 – Konkurs za prodajni sajam\n1. juna 2018. 24. juna 2018. Vedrana\tLeave a comment\nPoštovani saradnici, Pozivamo vas da se prijavite za učešće na prodajnom sajmu na Japanizmu 2018. godine, koji će biti održan od 5. do 8. jula u Domu omladine Beograda. Pravila za prijavljivanje radova: Radovi tematski treba da imaju veze sa japanskom pop kulturom, a po obliku mogu biti: posteri, slike, skice, figure, rukotvorine, odevni predmeti, […]


977,7 miliona evra za poslove na kojima će raditi domaće firme\nIzvor: blic.rs 03 januar 2017\nMinistarka građevinarstva, saobraćaja i infrastrukture Srbije Zorana Mihajlović izjavila je danas da će Vlada Srbije u 2017. godini u infrastruktru uložiti 977,7 miliona evra u poslove na kojima će raditi domaće firme.\nMihajlović je gostujući na RTS-u pozvala sve domaće građevinske kompanije da se jave na tendere i dobro pripreme za radove na infrastrukturnim projektima.\nSpremite se, ako treba i udružujte, za velike infrastukturne poslove koji nas očekuju u ovoj godini. Ono što ćemo mi tražiti za novac koji ulažemo jeste poštovanje kvaliteta i predviđenih rokova - rekla je Mihajlović.\nOna je rekla da prema ugovorima sa kineskim kompanijama ove godine počinje izgradnja dela obilaznice oko Beograda, autoputa od Surčina do Obrenovca i pruge Beograd - Budimpešta koji ukupno vrede 734 miliona evra, a domaće kompanije moći će da računaju na polovinu tog novca.\nKako je dodala, ukupno 153 miliona evra biće uloženo u nastavak projekta rehabilitacije 1.100 kilometara regionalnih puteva i održavanje državnih puteva prvog i drugog reda, a na svim tim poslovima rade uglavnom domaće firme.\nGovoreći o železnicima, ona je kazala da je za projektovanje i rekonstrukciju pruge na Koridoru 10 i obnovu pruge od Niša do Dimitrovgrada, predviđeno je 175,9 miliona evra, kao i još 3,5 miliona evra za radove na beogradskoj železničkoj stanici Centar, odnosno Prokop.


Makedonija pod vodom: Od kuće do kuće čamcima, strahuju zbog zaraze (VIDEO) – Nadlanu.com\nMakedonija pod vodom: Od kuće do kuće čamcima, strahuju zbog zaraze (VIDEO)\nObjavljeno 27. feb 2013. / 18:29:57\nU dvadesetak sela sela na jugu zemlje, u Strumičkom regionu, stanovnici se kreću čamcima, a oni koji žive pored kanala su evakuisani. Voda se iz kuća vadi pomoću motornih pumpi, a blato – kofama.\nStanovništvo sada strepi od mogućih zaraza, jer je većina sela poplavljena muljom i fekalnim vodama.\nU nekim selima isključena je struja, a zabranjeno je korišćenje bunara. Osim kuća, u poplavama su stradale i velike poljoprivredne površine, jer je ovaj kraj poznat po ranom povrću – krastavcu, paradajzu, kupusu i paprikama.\nVlada preduzima mere\nZbog stanja sa poplavama, Vlada je donela set mera. Koordinaciono telo za poplave je zaduženo da u svim delovima zemlje zahvaćenim poplavama obezbedi cisterne sa vodom i flaširanom vodom, u odsečena sela zbog srušenih mostova i puteva da se helikopterima dosteve lekovi i hrana, kao i da sva javna i komunalna preduzeća, MUP i Ministarstvo odbrane stave na raspolaganje svu mehanizaciju, helikoptere, čamce i svu ostalu opremu za pomoć stanovništvu u ugroženim delovima. Vlada je zatražila da se aktivira i Agencija za robne rezerve, koja bi trebalo da stavi na raspolaganje hranu za stanovništvo koje je najteže pogođeno.\nU Kumanovu, stotinak stanovnika je privremeno smešteno u dve školske sportske sale, a za njih su obezbeđeni higijenski paketi i hrana. Radi se o stanovnicima koji žive pored reka Kumanovke i Kojnarke, čije su kuće poplavljene i nema elementarnih uslova za život.\nPedesetak porodica je privremeno smešteno i u školski internat Sveti Nikola, na istoku zemlje. U selima ovog i susednog Kočanskog regiona danas se radi na rasčišćavanju kuća od onoga što je iza zebe ostavila voda koja se danas povukla.\nLokalne vlasti su odlučile da prekinu i nastavu u najteže pogođenim selima sve dok se stanje ne stabilizuje.\nNajveći problem predstavlja pitka voda, pošto iz česmi teče mutna – jer su izvori iz kojih se snabdevaju skoro svi gradovi na istoku zbog velikih kiša poplavljeni, kao i lokalni bunari. Dok se ne ispita ispravnost vode, koriste se cisterne i flaširana voda.\nKoordinaciono telo za prevenciju prirodnih katastrofa ocenilo je da se stanje u zemlji stabilizuje, da je uspostavljen monitoring na čitavoj terotoriji zemlje i da su utvrđena kritična područja.


srbijasport.net - Vesti - Srpske lige - Stevica Kuzmanoski postavljen na mesto savetnika u stručnom štabu OFK Beograda\nUtorak, 26.01.2021 09:29\n12.01.2021 OFK Beograd\n- Predsednik Saša Stevanović je izrazio želju da budem uz stručni štab OFK Beograda i pomognem svojim iskustvom, a ja, kome je OFK Beograd kroz celu fudbalsku karijeru bio mesto gde sam se stalno vraćao i kao igrač i kao trener, prihvatio sam taj poziv. Imaću ulogu savetnika u stručnom štabu i pokušaću da pomognem mladom i perspektivnom Miodragu Anđelkoviću. Nekada sam bio trener i Stevanoviću i Anđelkoviću, a prepoznao sam da ljudi koji vode klub stavljaju OFK Beograd ispred bilo kakve lične koristi i naravno da sam sa zadovoljstvom prihvatio da budem deo takvog tima.\nKuzmanovski i OFK Beograd su se kroz celu njegovu fudbalsku karijeru susretali pa je tako kao igrač branio plavo-bele boje u periodima 1984-86; 1990-92 i 1999. Ukupno je u šampionatu i kupu na mestu štopera za klub sa karaburme nastupio 143 puta i postigao 10 golova. Šef stručnog štaba bio je u sezonama 2003/04, 2012/13 i 2019/20.


Gajić: Čast je dobiti poziv od Piksija - Sportklub\nGajić: Čast je dobiti poziv od Piksija\nSrbija - Super liga Autor:Katarina Kostić5. mar. 202115:51\nPhil Walter, Getty Images Sport\nFudbaler Crvene zvezde Milan Gajić našao se na spisku reprezentacije Srbije za utakmice kvalifikacija za Svetsko prvenstvo u Kataru 2022. godine. Novi selektor Dragan Stojković pozvao je beka crveno-belih za mečeve protiv Republike Irske, Portugala i Azerbejdžana.\nFudbaler rođen u Vukovaru istakao je da je počastvovan time što se našao na spisku novog selektora Srbije Dragana Stojkovića Piksija.\n„Presrećan san i velika mi je čast što sam ponovo dobio poziv za nacionalni tim Srbije. Svaki igrač se potajno nada da će dobiti poziv za reprezentaciju i to je za mene jedna radosna vest. Zahvalio bih se selktoru Stojkoviću na ukazanom poverenju. Radi se o legendi Zvezde i srpskog fudbala, tako da je dodatna čast dobiti njegov poziv. Želeo bih da zajedno zacrtamo ciljeve i radimo na njihovom ostvarenju u narednom periodu“, rekao je Gajić.\nDefanzivac je u mlađim kategorijama imao velikog uspeha u reprezentativnom dresu.\n„U mlađim kategorijama sam sa reprezentacijom igrao na evropskim i svetskim prvenstvima. Osvojio sam SP na Novom Zelandu, tako da znam kako je igrati na velikim takmičenjima. Naravno, znatno je veća odgovornost igrati za „A“ reprezentaciju, ali cilj je isti. Već u martu nas očekuju tri kvalifikacione utakmice. Treba se spremati korak po korak i težiti zacrtanom cilju, a to je plasman na Svetsko prvenstvu u Kataru“, zaključio je Gajić.\nFK Crvena Zvezdafudbalska reprezentacija SrbijeMilan Gajić


Beograd, 17. Septembar 2009. PR Objave: Poziv -\nDrugi Kongres o dijetetskim suplementima sa međunarodnim učešćem održaće se u Beogradu od 10. do 12. decembra 2009. godine. Nakon uspeha Prvog Kongresa o dijetetskim suplementima i publikacije "Dijetetski suplementi na tržištu Srbije", Drugi Kongres o dijetetskim suplementima predstavlja logičan nastavak rada uz saradnju svih dosadašnjih učesnika i mnogih novih kolega koji su otkrili značaj dijetetskih suplementa u oblastima u kojima rade.\nNaučni program Kongresa pripremljen je u saradnji Instituta za bromatologiju Farmaceutskog fakulteta u Beogradu, Udruženja za medicinu sporta Srbije, Društva za ishranu Srbije i Antidoping agencije Republike Srbije. Time su stvoreni uslovi da Kongres opet bude jedinstven multidisciplinarni poligon koji će okupiti stručnjake različitih profila koji se u rutinskom radu svakodnevno susreću sa dijetetskim suplementima. U protekle dve godine, broj i vrsta suplemenata na svetskom tržištu, ali i na tržištu Srbije, značajno se uvećao, sve je veći broj oblasti u kojima se suplementi primenjuju, raste i broj njihovih korisnika, kao i broj naučnih radova posvećenih ovoj temi.\nNadamo se da će Kongres i ove godine okupiti domaće stručnjake koji će iskoristiti priliku da na skupu iznesu rezultate i iskustva sopstvenih istraživanja. Pored standardnih usmenih prezentacija, posteri će kao i prošli put biti predstavljeni i u elektronskom obliku u okviru Poster foruma.\nMoto kongresa je Suplementacija u službi zdravog načina života, čime se želi ukazati na osnovni cilj suplementacije, a to je bezbedna primena, sigurnost korisnika, poboljšanje i očuvanje zdravlja. U svetu u kome mnogi suplementi postaju sastavni deo zdravog načina života, posebno u populaciji koja je fizički i intelektualno aktivna, informacije o racionalnoj primeni suplemenata su od velike koristi.\nPoseban segment Kongresa odnosi se na organizovanje mini-simpozijuma farmaceutskih kuća i proizvođača dijetetskih suplemenata na kojima će se na originalan način predstaviti proizvodi sa akcentom na njihovom kvalitetu, ulozi i bezbednosti upotrebe.\nZajedno sa naučnim, na Kongresu će kroz primeren kulturni program, druženje svih učesnika biti još intenzivnije.\nIskreno se nadamo da ćete se pridružiti zajedničkim pionirskim naporima na Vašem\ni našem Kongresu, a da će Vaše učešće postati bogato i dragoceno iskustvo.\nNaziv: Udruženje za medicinu sporta Srbije\nAdresa: Lazarevački drum 14\nTel: (011) 3058 376\nbeograd, kongres, suolementi, dijetetski suplementi, medjunarodni kongres


Rusi proglasili pobjedu u Mariupolju, Putin otkazao napad na fabriku Azovstal — Radio Velkaton : Radio Velkaton\nRusi proglasili pobjedu u Mariupolju, Putin otkazao napad na fabriku Azovstal\nPredsjednik Rusije Vladimir Putin danas je izjavio, nakon što ga je ministar odbrane Sergej Šojgu obavijestio da je Mariupolj osvojen, da je napad na Azovstal u Mariupolju nepotreban i naredio da se otkaže.\nŠojgu je rekao Putinu da su ruske snage uspjele da zauzmu Mariupolj u četvrtak, sa dvije hiljade ukrajinskih vojnika blokiranih u industrijskom kompleksu Azovstal.\n“Danas je cijeli Mariupolj pod kontrolom ruske vojske, narodne milicije Donjecke Narodne Republike, a teritorija fabrike Azovstal sa ostacima nacionalista i stranih plaćenika koji se nalaze tamo sigurno je blokirana”, rekao je.\nŠojgu je tvrdio da je ruskim oružanim snagama potrebno tri do četiri dana da završe napad na Azovstal, gde su vojnici ukopani.Putin je, kao odgovor ministru odbrane Sergeju Šojguu, nazvao napad na industrijski kompleks Azovstal u Mariupolju “nepotrebnim” i naredio da se otkaže.\n“To je slučaj kada moramo misliti – odnosno uvijek moramo razmišljati, ali još više u ovom slučaju o očuvanju života i zdravlja naših vojnika i oficira. Nema potrebe da se penjemo u ove katakombe i pužemo pod zemlju duž ovih industrijskih objekata“, rekao je Putin.


Profesionalni saveti za snažan abdomen i savršene trbušnjake - Muški magazin - trendovi, fitness, lifestyle, saveti, devojke...\nProfesionalni saveti za snažan abdomen i savršene trbušnjake\nProfesionalni kalistenik, Kris Heria, regularno deli nutricionističke i fitnes savete na svom YouTube kanalu, demonstrirajući brojne načine koji vam mogu pomoći prilikom održavanja savršene fizike...\nU novom videu, Heria nam pedstavlja svoje posebne rutine na traci za trčanje koje koristi kako bi održao kardio segment svojih trening sesija, nakon čega slede vežbe za kreiranje savršenih trbušnjaka.\nOvaj čovek svoj trening počinje sa sprintovima od po petnaest sekundi praćenih sa deset sekundi sporijeg tempa, u petnaest setova. "Morate se navići na visok intenzitet, kao i to da budete u mogućnosti da nastavite bez zaustavljanja", izjavio je. "Na ovaj način takođe trenirate sebe na mentalnom nivou. Kada želite da odustanete, kada ne osećate komfor i smatrate da bi trebalo da stanete, jednostavno se opustite, smirite i dišite."\nU regularnim treninzima, Heria radi 1,6 kilometara sprinta i zatim prelazi na trčanje u dužini od 4,8 ili 6,4 km. On uglavnom trči najmanje nekoliko minuta i kada počne da se zamara, spušta podešavanja trake za jedan stepen niže. "Svoju brzinu trošim prosečno. Ponekada ljudi trče brzo koliko god da mogu i kompletno se iscrpe u kratkom roku, prelazeći pravo na fazu hodanja, završavajući svoje sesije prosečnim brzinama koje su veoma niske. Mi ovde tragamo za srednjim i umereno visokim nivoima."\nU ovom tempu nastavlja još oko jednog kilometra, ali konstantno menja svoju tehniku i trči u bočnim pokretima, što predstavlja stavku koju je naučio dok je radio na pokretima nogu kao bokser. "Ovo vam može pomoći tokom ojačavanja fizike, snage, pokreta", dodao je Kris.\nKada završi kardio deo, Heria nastavlja niz vežbi kojima targetira svoje pokrete na abdomen, uključujući brojne varijacije lateralnih povlačenja sa zavojem, klizanje sa točkom, podizanje nogu iz ležećeg položaja i trbušnjake na klupi sa nagibom. "Ukoliko se sve odigrava u teretani, uvek ću iskoristiti sve prednosti opreme koju ne koristim toliko često."


Groznica Zapadnog Nila stigla u Srem – Ozon Media\nGroznica Zapadnog Nila stigla u Srem\nPooštreni epidemiološki nadzor nad groznicom Zapadnog Nila na teritoriji Republike Srbije otpočeo je 01. jula, a kao rezultat istog, u Sremu su registrovana dva slučaja obolevanja od ove bolesti, podaci su Zavoda za javno zdravlje Sremska Mitrovica, Centra za kontrolu i prevenciju bolesti.\nObolele osobe su hospitalizovane, imaju neuroinvazivnu formu bolesti i pripadaju rizičnoj populaciji za nastanak neuroinvazivne forme bolesti- osobe su muškog pola, starije od 55 godina sa prisutnim komorbiditetima. Nakon sprovedenih virusoloških analiza u referentnoj laboratoriji Instituta za virusologiju, vakcine i serume Torlak, potvrđena su specifična antitela na virus groznice Zapadnog Nila. Oboleli su sa teritorije opštine Sremska Mitrovica i Stara Pazova.\nPrema podacima Instituta za javno zdravlje Srbije „Dr Milan Jovanović Batut“, na teritoriji Srema nisu registrovani komarci u kojima je prisutan genom virusa groznice Zapadnog Nila.\nPodsećamo na osnovne kliničke i epidemiološke karakteristike ovog oboljenja:\nGroznica Zapadnog Nila je virusno oboljenje koje se prenosi ubodom zaraženog komarca. Glavni vektor (prenosilac) je Culex pipiens, vrsta komarca odomaćena i kod nas, a glavni rezervoari su razne vrste ptica u kojima se virus održava. Više 80% zaraženih ovim virusom nema nikakve tegobe, a kod malog procenta (˃1%) zaraženih simptomi podsećaju na simptome gripa (naglo povišena telesna temperatura, glavobolja, grlobolja, bolovi u leđima, mišićima, zglobovima, umor, blag prolazni osip, uvećanje limfnih čvorova i sl). Od pojedinih osoba dolazi do nastanka aseptičnog meningitisa ili encefalitisa, koji zahteva hospitalizaciju. Nakon preležane bolesti često ostaju posledice (sekvele)-umor, gubitak pamćenja, teškoće prilikom hodanja, depresija i sl.\nPrimena repelenata na otkrivenim delovima tela prilikom boravka na otvorenom\nNošenje komotne (ne pripijene!) odeće koja pokriva ruke i noge\nIzbegavanje boravka na otvorenom u sumrak i zoru kada je aktivnost komaraca najveća\nZaštitne mreže protiv komaraca na prozorima i vratima stambenih objekata\nIzbegavanje područja sa velikim brojem komaraca (šume i močvare)\nIsušivanjem mesta sa stajaćom vodom -ukloniti odbačene gume, prazniti redovno vodu iz saksija sa cvećem, menjati redovno vodu kućnim ljubimcima i sl.\n„Klincijada“ i ove godine\nBroj poseta: 65284889


Održano Državno vatrogasno takmičenje u Zaječaru | TV Istok\nOdržano Državno vatrogasno takmičenje u Zaječaru\nDate: 09 jula, 2018\nSada deca, a u budućnosti možda vatrogasci i heroji, nadmetali su se ko će poneti titulu najboljeg i sledeće godine otputovati u Švajcarsku na Međunarodno takmičenje. U konkurenciji od 37 ekipa iz cele Srbije prvo mesto u ženskoj kategoriji osvojile su devojčice iz Glogonja kod Pančeva, a u muškoj kategoriji dečaci iz Novog Kneževca.\nEkipe Dobrovoljnog vatrogasnog društva Zaječar, iako se nisu plasirale na dalje takmičenje, ostvarile su odlične rezultate, te su juniorke osvojile drugo mesto a muška ekipa četvrto.\n„Na sedmom Državnom vatrogasnom takmičenju za vatrogasni podmladak naša ekipa DVD Zaječar u kviz takmičenju, u kategoriji podmladak juniorke, smo osvojili prvo mesto, a u kategoriji juniora, odnosno juniorki naša ekipa je osvojila drugo mesto. Mislim da je to odličan uspeh s obzirom na to da su nam protivnici bile ekipe sa ogromnom tradicijom koje mnogo više rade. Mislim da smo uradili pravu stvar“, pohvalio je rad Zaječaraca Milan Milanović, zamenik rukovodioca Državnog takmičenja.\nTokom ovog takmičenja organizovano je postrojavanje ekipa na Trgu oslobođenja odakle je ešalon, uz pratnju orkestra MUP-a, krenuo do crkve po blagoslov i nastavio na gradski stadion. Uz intoniranje himne podignuta je zastava Republike Srbije. Vatrogasni savez Mađarske uručio je pehar Dobrovoljnom vatrogasnom društvu Zaječar za uspešnu organizaciju Državnog takmičenja.\nPrevious : SAVETI: Šta raditi sa sadnicama višnje u narednom periodu\nNext : Koncert „Veče sevdaha“ na Popovoj plaži u Zaječaru 17.jula od 21:00


Predsednica Jahjaga je dočekala jednu delegaciju Veća Zanatskih usluga Koblenca Nemačke - Novosti i Događanja - V.D. Presednice Republike Kosovo - Dr. Vjosa Osmani - Sadriu\nPredsednica Jahjaga je dočekala jednu delegaciju Veća Zanatskih usluga Koblenca Nemačke\nPredsednica Republike Kosova, gospođa Atifete Jahjaga je danas dočekala jednu delegaciju Veća Zanatskih usluga Koblenca iz Nemačke, predvođene od g.dina Verher Vitlih, predsednik ovog Veća.\nPredsednica Jahjaga je govorila o razvoju na Kosovu, dostignuca naše zemlje, te je posebno istakla vrlo dobru saradnju koju imaju Kosovo i Nemacka u svim oblastima, kao i potrebu za daljnjim proširenjem ove saradnje.\nOna je ohrabrila predstavnike Veca Zanatskih usluga Koblenca da povecaju saradnju sa njihovim kolegama na Kosovu, gde je jako rašireno zanatstvo, ali gde imamo i mladu obrazovanu radnu snagu i jedan održiv bankarski sistem.\nS njegove strane, Generalni Predsednik Veca Zanatskih usluga Koblenca, g.din Verher Vitlih je upoznao Predsednicu Jahjaga sa radom i organizacijom institucije koju on predvodi, naglašavajuci da okupljeni clanovi u okviru Veca Zanatskih usluga Koblenca su dali jedan velik doprinos u prevazilaženju finansijskih poteškoca njihove zemlje.\nOn je takode izrazio spremnost za prenošenje iskustva organizacije ove asocijacije i na Kosovu, i za uspostavljanje osnova za saradnju sa njhovim kolegama u našoj zemlji.


Privrednici uskoro po sertifikate u nišku komoru - juGmedia\nPrivrednici uskoro po sertifikate u nišku komoru\nDirektor Regionalne privredne komore Nišavskog, Pirotskog i Topličkog okruga Aleksandar Milićević rekao je danas da će privrednici uskoro u Nišu moći da dobiju preko 50 sertifikata, zbog kojih su do sada morali da idu za Beograd.\n„Izmedju ostalih u niškoj komori moći će da se dobije sertifikat o poreklu robe, koji je neophodan za izvoz robe, kao i ATA karneti, koji su potrebni za privremeni izvoz proizvoda“, kazao je Milićević na sastanku sa rukovodstvom Nišavskog upravnog okruga i predsednicima opština iz tog kraja.\nPrema njegovim rečima u Regionalnoj privrednoj komori u Nišu, moći će da se dobije i 18 elektronskih sertifikata, koji su se takodje do sada dobijali samo u Beogradu.\n„Zbog svih tih novih poslova i sertifikata, u komori u Nišu biće otvoren uslužni centar. Taj centar omogućiće direktnu komunikaciju privrednika i zaposlenih u komori“, naglasio je Milićević.\nOn je istakao da će se komora ponuditi privrednicima konkuretnu uslugu za članarinu koju će plaćati.\nMilićević je podsetio da je od Nove godine članstvo u Privrednoj komori obavezno, dok se članarina kreće od 300 dinara mesečno po firmi do 185.000 dinara mesečno.\nPrema Milićevićevim rečima, firme čiji godišnji prihod ne prelazi 20 miliona dinara oslobodjene su plaćanja članarine.\nUhapšeno dvoje Nišlija zbog dilovanja heroina\nDodatno popisano još 12.000 nelegalnih objekata\nU Jablaničkom okrugu 73 novozaražena koronom, žarišta Leskovac i Vlasotince\nOd 392 testirane osobe u Jablaničkom okrugu, 202 iz Leskovca, njih 73 su bile pozitivne na korona virus u poslednja 24 sata, pokazuju zvanični rezultati…


Vesti online / Srpski informativni portal / Džejms: Teško je pripadati crnoj rasi u Americi\nDžejms: Teško je pripadati crnoj rasi u Americi\nTeško se fokusirati na finale: Lebron Džejms\n- Pripadati crnoj rasi u Americi je veoma teško, bez obzira na to koliko para imate, koliko ste poznati ili koliko ljudi vas obožava. Amerikanci afričkog porekla i celo društvo moraju da pređu dug put dok ne stignu do izjednačenja prava svih na tlu Amerike - rekao je Lebron.\nMediji su preneli da je na prednjoj kapiji njegovog imanja bila ispisana reč "Crnja", a policija Los Anđelesa je odmah intervenisala i tražila od suseda snimak, kako bi potvrdila na koji način je došlo do uvredljivog grafita.\n- Sedeo sam i razmišljao o jednom od najvećih sportskih događaja na svetu čiji ću deo biti i ja. Odjednom sam pretrpeo uvrede na svoj račun, ali i na račun porodice. Na to gledam kao na nešto što se nikada neće okončati, tako da bih najviše voleo da, ako se uvredljive poruke nastave, budu upućene samo meni. Onda bih bio u redu sa tim. Rasizam će uvek biti deo sveta, deo Amerike. Mržnja u Americi prema svima, a posebno prema pripadnicima crne rase, prisutna je svakog dana. Kada sretneš na ulici te loše ljude, smeju ti se u lice.\nLebron Džejms do sada nije imao sličnih problema na svom imanju, a trenutno se priprema za prvi meč finala NBA protiv Golden Stejt Voriorsa.\n- Najtužniji deo u celoj situaciji je to što trenutno ne mogu da budem sa svojom porodicom. Ne mogu da budem sa svojom decom i zaštitim ih. Devojčica je mala da bi sve shvatila, a ne mogu da budem i pored dvojice dečaka koje obožavam i podržim ih. Posle svega, ja moram da ostanem fokusiran na timski plan, na utakmice koje nas očekuju. Ipak, porodica mi je na prvom mestu, košarka je odmah iza i biću koncentrisan na igru onoliko koliko mogu u ovom trenutku. Ovo je situacija koja me podseća na to šta je najbitnije u životu i da to svakako nije košarka - zaključio je Lebron.\nPrva utakmica NBA finala između Golden Stejta i Klivlenda na programu je u noći između četvrtka i petka od tri časa.


Predsednik Crne Gore - Blic Online\nAktuelnog predsednika Crne Gore Mila Đukanovića paparaco “Blica” uslikao je u Pržnu, u njegovom omiljenom ribljem restoranu, u koji često svraća. Milo je bio u društvu supruge Lidije Đukanović, a par je više od sat vremena sedeo u restoranu.\nVujanović: Sutrašnji protest da bude miran i demokratski\nPredsednik Crne Gore Filip Vujanović rekao je da bi sutrašnji protest u Podgorici trebalo da bude miran i demokratski, ukazavši na potrebu političkog dijaloga s ciljem prevazilaženja razlika.\nAlbanski hakeri napali sajt predsednika Crne Gore\nPODGORICA - Zvanični sajt predsednika Crne Gore napali su hakeri, koji su na naslovnu stranu sajta postavili albansku zastavu, albansku muziku, te poruke "etnička Albanija" i "Albanci nisu teroristi već žrtve".\nVujanović: Crkva se bavi politikom\nBEOGRAD - Stav patrijarha Srpske pravoslavne crkve Irineja o crnogorskoj naciji je zabrinjavajući i predstavlja uvredu za crnogorski narod, izjavio je crnogorski predsednik Filip Vujanović, koji smatra da, uprkos tome, svaki nesporazum sa Srbijom treba rešavati partnerstvom.


Vesti online / Vesti / Ex YU / Pukao mi film: Zašto sam razvio srpsku zastavu u Hagu (VIDEO)\n- Nije mi bila namera da ikoga provociram, ali kada sam video transparente sa porukama da je Mladić ratni zločinac i odgovoran za genocid, "pukao mi je film" - rekao je Simić (22).\nOn živi u Roterdamu, gde studira marketing i komunikacije, a u Hag je došao u nadi da će ući u sudnicu da uživo vidi i možda čak upozna generala Mladića, kome se "oduvek divi".\n- Nisu mi dali da uđem, pa sam ostao ispred da čekam presudu - istakao je Simić za beogradske medije.\n- Da nije bilo generala, danas ne bi bilo ni njih. Zato je ova presuda crni dan za Srbe - rekao je ovaj Srbin.\nPredsednica Udruženja "Žena žrtava rata" Bakira Hasečić pokušala je da Simiću otme zastavu, ali u tome nije uspela jer Simić ni u jednom trenutku nije pustio zastavu.\nEX YU Akaši: Nije utvrđeno da su za Markale odgovorni Srbi


Ambasador Crne Gore u Sjedinjenim Državama Srđan Darmanović\nCrnogorski ambasador u SAD rekao je da bi u junu trebalo da bude odlučeno da li će i u kom obliku proširenje NATO-a biti na dnevnom redu samita u Britaniji, te da je Crna Gora blizu da bude potpuno spremna za članstvo\nCrna Gora privodi kraju reforme neophodne za članstvo u NATO za koje ima punu podršku Sjedinjenih Država, kaže u intervjuu Glasu Amerike ambasador Crne Gore u SAD-u Srđan Darmanović. Još međutim nije poznato da li bi eventualni poziv za priključenje mogao već da uslijedi na ovogodišnjem samitu alijanse u Britaniji.\nVašington je do sada davao jasnu i iskrenu podršku naporima Crne Gore da se pridruži NATO-u, kaže ambasador Darmanović, uz napomenu da se od Podgorice očekivalo da ispuni neophodne standarde.\n“Naši partneri u Americi nam uvijek otvoreno sugerišu šta misle da bi trebalo poboljšati i na tome se radi, ali bilo u formalnim ili neformalnim razgovorima, ne kriju tu činjenicu da je Crna Gora vjerovatno prva sljedeća članica NATO-a. Mi smo se vrlo približili tome da budemo potpuno spremni. Postoje još neke oblasti u kojima treba da napravimo određene pomake. “\nRiječ je o, prije svega, privođenju kraju reformi u sektoru bezbjednosti, vojnom budžetu, napretku u oblasti vladavine prava, te javnoj podršci članstvu. Ne postavlja se međutim samo pitanje da li je Crna Gora spremna za NATO, već i da li je i NATO spreman za proširenje.\n“Do prije četiri pet mjeseci je izgledalo da NATO uopšte nije zainteresovan za tu temu na sledećem samitu, ali su se tu stvari donekle promijenile. Tako da su aspiranti dobili jedan prostor do juna mjeseca da pokažu gdje se nalaze, tako da bih ja rekao da šanse postoje i da mi treba da uradimo sve ono što je moguće da se taj period iskoristi na najbolji mogući način.”\nMinistri spoljnih poslova, a možda i odbrane NATO-a, u junu bi trebalo da donesu odluku o tome da li i u kom obliku će se proširenje naći na dnevnom redu samita. Crna Gora i Makedonija, koja gotovo isključivo zavisi od spora sa Grčkom, jedine su koje teoretski mogu dobiti poziv za članstvo.\n“Postoje zemlje koje proširenje, ne samo da podržavaju, nego ga odlučno zahtijevaju- to su prije svega naši susjedi, odnosno prijatelji Hrvatska, Slovenija, Slovačka, Mađarska, Italija, Baltičke zemlje, imate mnogo zemalja koje nijesu protiv, u načelu podržavaju proširenje NATO-a ,ali su oprezne oko toga šta NATO treba da bude u budućnost. Izričitih protivnika proširenja nema.”\nCrnogorski ambasador ukazuje pak na činjenicu da administracija predsjednika Baraka Obame do sada nije širila Alijansu, iako je poručivala da se podrška politici otvorenih vrata podrazumijeva. Inicijativa da se nešto preduzme u tom pogledu uskoro bi mogla da dođe iz Kongresa, gdje svoj kokus sada ima i Crna Gora.\n“Mi vjerujemo da će ubrzo doći do nekog oblika bilo rezolucije, bilo pismo obraćanja administraciji u vezi sa budućim samitom NATO-a, jer kao što znate Crna Gora nije jedina zainteresovana. U tome se može naći saradnja i podrška i sa drugim zemljama, prije svih Makedonijom, Gruzijom i Bosnom i Hercegovinom. Tako da mi vjerujemo da će kongresmeni koji sarađuju sa nama nastojati da stave ovo pitanje na dnevni red i da ga pokrene na jedan primjeren način.”\nU narednom periodu uslijediće i intezivni kontakti i posjete crnogorskih i američkih zvaničnika.\n“Glavna posjeta koja bi trebalo da se desi je posjeta premijera Đukanovića Vašingtonu, koja se planira i za koju se čeka prvo samo datum. Dakle čeka se kada će kabinet potpredsjednika Bajdena biti spreman da odluči o tome koji je period najbolji za njih i da vidimo da li se to uklapa u agendu naše vlade i premijera. Vjerujem da će to svakako biti u periodu prije juna mjeseca ili u narednih par mjeseci.”\nPrije Đukanovića, u Vašingtonu će, između ostalih, narednog mjeseca boraviti predsjednik parlamenta Ranko Krivokapić, dok bi Crnu Goru trebalo da posjeti pomoćnica državnog sekretara Viktorija Nuland.


Singl “Magazine” najavljuje novi album Editorsa – Lampshade Media\nNikola Stanojevic 16. January 2018. 0 0\nJedan od najpopularnijih indie rock bendova današnjice, britanski Editors, objavili su prvi singl sa svog predstojećeg albuma „Violence“. Singl „Magazine“ ispraćen je karakterističnim video spotom koji možete pogledati na sledećem linku: https://youtu.be/08h4wVssYJM.\nPesma „Magazine“ je prvi singl benda Editors nakon trogodišnje pauze. Na pesmi je uočljiv svojevrsni stilski zaokret u radu benda Editors budući da je aranžman pesme više okrenut pop muzici pritom ne gubeći na oštrini po kojoj je ovaj sastav poznat. Tekst, kao i prateći spot politički su angažovani i direktno usmereni u one na vlasti i ostale svetske moćnike. Spot je sniman u Amsterdamu, a režirao ga je Rahi Rezvani, sa kojim bend godinama sarađuje.\nPovodom objavljivanja novog singla, frontmen Editorsa Tom Smith je izjavio sledeće:„Magazine je prst uperen u one u čijim rukama je moć, u nekog korumpiranog političara ili biznismena, ironično bockanje onih koji su gladni moći i koji u te svrhe obmanjuju mase.“\nTags album editors magazine pias pias poland singl spot video\nPrevious ArticleTune-Yards objavili razigrani novi video\nNext ArticleTreća Smena objavila novi singl "Mlade godine"


Pokloni stanarima Kolektivnog centra i starim licima | Palelive.com\nPočetna Novosti Aktuelnosti Pokloni stanarima Kolektivnog centra i starim licima\nPokloni stanarima Kolektivnog centra i starim licima\nPredstavnici Asocijacije “Stvaraoci Republike Srpske” uručili su danas stanarima Kolektivnog smještaja za izbjegla lica i Doma za stara lica “Natura” na Palama prigodne Božićne poklone.\nSredstva za poklone prikupili su članovi Asocijacije, a njen predsjednik Momčilo Krajišnik istakao je da bi ljudi u vremenu kada se proslavlja najradosniji praznik Božić trebalo da nađu vremena i sredstava i posjete one koji su nemoćni i siromašni.\n“Tužno je što i toliko godina poslije rata ljudi žive u ovakvim uslovima. Ovi ljudi su naši građani, a žive kao da su u srednjem vijeku”, rekao je Krajišnik nakon posjete kolektivnom centru.\nOn je obećao da će Vladi Republike Srpske i opštini Pale uputiti dopis s ciljem da se razmotre mogućnosti rješavanja pitanja smještaja za 11 lica iz kolektivnog smještaja.\nStanari rušne barake istakli su da žive u veoma teškim uslovima i da se osjećaju zaboravljenim od svih, zbog čega im današnja posjeta i Božićni pokloni mnogo znače.\nDirektor Doma za stara lica “Natura” Predrag Marković, nakon posjete delegacije Asocijacije i članica Kola srpskih sestara “Sveta velikomučenica Tekla”, zahvalio je za poklone uručene korisnicima ovog doma.\nOn je istakao da u domu živi 40 starih lica koji nisu u stanju socijalne potrebe, ali da im ovakva pažnja mnogo znači da se ne bi osjećali zaboravljenim.\nDanašnju humanitarnu akciju predstavnici Asocijacije organizovali su u saradnji sa članicama Kola srpskih sestara sa Pala.\nPrethodni članakKovačević darivao prvorođenu bebu u ovoj godini\nNaredni članakSlužena večernja liturgija i naložen badnjak


Top vijesti dolaze iz Bosne i Hercegovine: Čak za 60 posto povećan uvoz u odnosu na april prošle godine\n20/05/2021 20/05/2021 Tarik Kucevic\nU period januar-april 2021. godine izvoz iz Bosne i Hercegovine je iznosio 4 milijarde i 178 miliona KM, što je za 25,7 posto više nego u istom razdoblju 2020. godine.\nIstovremeno, uvoz je iznosio 6 milijardi i 100 miliona KM, što je za 12,5 posto više nego u istom periodu lani. Pokrivenost uvoza izvozom je iznosila 68,5 posto, dok je vanjskotrgovinski robin deficit iznosio 1 milijardu i 923 miliona KM.\nU aprilu 2021. je izvoz iz BiH bio milijardu i 113 miliona što je čak 60 posto više u odnosu na april prošle godine. Inače, u aprilu prošle godine je izvoz dotakao najnižni iznos zbog krize izazvane pandemijom i iznosio je svega 696 miliona maraka.\nIzvoz u zemlje CEFTA u prva četiri mjesec ove godine je iznosio 662 miliona KM, što je za 27,5 posto više nego u istom razdoblju 2020. godine, dok je uvoz iznosio 761 milion KM, što je za 15,1 posto više nego u istom razdoblju prethodne godine.\nIzvoz u zemlje EU je iznosio 3 milijarde i 103 miliona KM, što je za 27,4 posto više nego u istom razdoblju 2020. godine, dok je uvoz iznosio 3 milijarde i 713 miliona KM, što je za 12,9 posto više nego u istom razdoblju lani, prema podacima Agencije za statistiku BiH.\nUgledni međunarodni profesor Senadin Lavić “povaljao” negatore BiH: “Najveća prevara etnopolitike o “legitimnim predstavnicima naroda”\nZaprepastio javnost, oglasio se Međunarodni sud u Hagu: Milorad Dodik protestirao Agiusu, traži da Karadžić ne bude upućen u Veliku Britaniju!\nJelena Karleuša javno demolirala Arkanovog sina Veljka Ražnatovića zbog Đorđa Balaševića\nTrump dao prvi intervju nakon izlaska iz bolnice\n10/10/2020 11/10/2020 admin\nWHO OBJAVIO Imamo novi epicentar korone. Država sa više od 200 miliona stanovnika na najjačem udaru


Pojacanje Druge Armije Izaziva Nervozu Crnogoraca | Institute for War and Peace Reporting\nPrema navodima nekih posmatraca, broj snaga Vojske Jugoslavije u Crnoj Gori je udvostrucen otkako je zavrsen sukob sa NATO-m i otkako su napetosti izmedju Beograda i Podgorice produbljene.\nStotine vojnika iz Srbije stize u Crnu Goru kako bi pojacali redove Druge armije Vojske Jugoslavije koja je ovde stacionirana. Generali tvrde da oni samo popunjavaju prazan prostor u kasarnama - ali mnogi Crnogorci sumnjaju da je to svrha njihovog dolaska.\nVojska kaze da su rezervisti koji su sluzili u ratu poslati kucama posto su borbe na susednom Kosovu okoncane, a njihov odlazak se poklopio sa rutinskim zavrsetkom jednogodisnjeg vojnog roka novih regruta. Ovim je stvoren prazan prostor u kasarnama za nove snage.\nZbog istovremene rotacije trupa i demobilizacije jedinice Druge Armije i Jugoslovenske mornarice su nepopunjene, oni kazu, i dodaju da su nove snage potrebne da bi se "odrzao nivo borbene gotovosti" u Crnoj Gori.\nMedjutim, oni nisu uspeli da ubede posmatrace u tacnost svojih tvrdnji. Prema nekim procenama, cak i posle demobilizacije rezervista, broj vojnika koji sluzi u Drugoj armiji je dvostruko veci od njihovog normalnog mirovnog brojnog stanja. Kazu da je njihov cilj da se izvrsi pritisak na crnogorsku vladu da ublazi svoju kritiku na racun beogradskih vlasti.\nZa vreme sukoba sa NATO-m, broj vojnika Vojske Jugoslavije u Crnoj Gori, koja jos zajedno sa Srbijom cini jugoslovensku federaciju, je porastao sa sedam na cetrnaest hiljada. Iako se mnogi Crnogorci nisu odazvali na mobilizaciju, veliki broj njih je prisiljen da se javi u vojsku pod pretnjom vanrednog stanja.\nKada su borbe na Kosovu zavrsene, crnogorske vlasti su zatrazile od Beograda da naredi demobilizaciju i povratak na mirovni nivo od 7.000 vojnika koji su stacionirani u Crnoj Gori u normalnim okolnostima. Prema navodima iz Druge armije, demobilisano je 25.000 vojnika, ali izvori bliski crnogorskoj republickoj policiji - koji budno paze na saveznu vojsku - tvde da je preko 13.000 vojnika pod orujem i komandom Beograda stacionirano u Crnoj Gori.\nPristalice Mila Djukanovica, visegodisnjeg kriticara srpskog vodje Slobodana Milosevica, strahuju da ovi vojnici sacinjavaju jezgro udarnih snaga lojalnih Milosevicu u slucaju direktne konfrontacije izmedju Beograda i Podgorice.\nNedavno najavljeni planovi o obnavljanju savezne policije, i njena namera da popuni redove veteranima iz Vojske Jugoslavije koji su lojalni srpskoj vladi cine ove strahove opravdanim. Djukanovic je upozorio da bi beogradska vlada mogla da prekrsi ustav i upotrebi saveznu policiju da preuzme kontrolu nad crnogorskim granicama i granicnim prelazima, kao sto je vojska to uradila za vreme sukoba na Kosovu.\n"Nije nam potrebna paralelna policija i svaki pokusaj da se oformi takva snaga bi trebalo da bude sasecen u korenu," kaze zamenik crnorskog Ministra unutrasnjih poslova Vuk Boskovic. Medjutim, ove reci Beograd ne slusa i, kako Djukanovic trvdi, visi oficiri su vec regrutovani u redove nove policije.\nPodgoricki nedeljnik Monitor trvdi da su baze za obuku novih snaga vec oformljene u nekoliko crnogovrskih gradova, kako bi privukli bivse oficire Vojske Jugoslavije. Medjutim, Monitor takodje izvestava da u Drugoj armiji stanje nije idilicno. Nedeljnik pise da je oko 40 vojnika Vojske Jugoslavije, od obicnih vojnika do pukovnika, nedvosmisleno odbilo beogradsku opciju, odlucivsi da se prijave za posao u crnogorskoj republickoj policiji.\nVecina njih su Crnogorci, tako da su pridruzili svojima, ali i finansijski faktori takodje igraju veliku ulogu. Savezni budzet kojim Beograd raspolaze je prazan; vojnici se zale da njihove i ovako niske plate kasne i po nekoliko nedelja, dok je Djukanovic ulozio znacajnu sumu novca u policijske snage koje su pod kontrolom crnogorskog ministarstva unutrasnjih poslova.\nNjihove plate nisu samo vece od armijskih, nego se i isplacuju na vreme. Iako nemaju tesko naoruzanje, sudeci po uniformama, tehnici za komunikaciju i lakom naoruzanju, ocigledno je da su snage ministarstva bolje opremljene. Ne zna se koliko crnogorska policija ima pripadnika, ali se na osnovu realnih procena tvrdi da ih ima oko 12.000.\nNekoliko pristalica crnogorske nacionalnosti se prikljucilo rezervnim policijskim snagama Crne Gore za vreme NATO intervencije. U Cetinju, koji je istorijska prestonica Crne Gore, Bozidar Bogdanovic, aktivista koji podrzava ideju nezavisnosti, je cak osnovao vojnu jedinicu da brani svoj grad u slucaju sukoba sa snagama Beograda. Policija je preduzela akciju kako bi sprecila Bogdanoviceve ljude da ne isprovociraju incident sa pripadnicima vojske stacioniranim u gradu, ali nije rasformirala jedinicu vec je samo stavila pod komandu policije.\nDjukanovicevi protivnici u Liberalnom savezu i u crnogorskoj Socijalistickoj partiji (SNP) koji su jos uvek lojalni Milosevicu su zahtevali da se crnogorsko ministarstvo policije raspusti. Djukanovic ce se ovome opirati sve dok postoji rizik da Beograd odgovori silom na sve glasnije zahteve za autonomijom koji dolaze iz Podgorice.\nU medjuvremenu Beograd je hladno reagovao na predloge Podgorice da se Vojska Jugoslavije reorganizuje i 'profesionalizuje.' Na sastanku koji je sazvala crnogorska vlada pocetkom ovog meseca njen zvanicnik je infomisao Boegrad o svojoj zelji da se spusti tenzija ali isto tako i da se vojska podeli izmedju dve konstitutivne republike.\nPodgorica je predlozila da vojska ima dve komandne strukture, sto bi omogucilo crnogorskom predsedniku da komanduje jedniciama na njegovoj teritoriji, dok bi na saveznom nivou komanda funkcionisala na bazi konsenzusa.\nDolazak novih snaga da bi se popunile kasarne savezne vojske mogao bi da predstavlja ostar odgovor na takve zahteve.\nMilka Tadic je urednik nezavisnog magazina Monitor iz Podgorice.


Zoofilija izaziva rak penisa – Informer\nSpisak razloga zbog kojih ljudi ne treba da imaju seks sa životinjama je prilično dugačak, a najnovija studija koju su sproveli brazilski urolozi na tu listu dodaje i rak penisa.\nU istraživanju su učestvovala 492 muškarca iz ruralnog područja Brazila, starosti od 18 do 80 godina. 192 pacijenta su imala rak penisa, od čega je 45 posto njih priznalo da je u nekom trenutku praktikovalo seks sa životinjom.\n59 posto njih je takvu vrstu seksa praktikovalo između jedne i pet godina, dok 21 posto taj seks i dalje praktikuje. Oni su prijavili da su seks imali ili i dalje imaju sa kobilama, kravama, svinjama i kokoškama.\nRezultati su pokazali da oni koji su imali „animal sex“ imaju dvostruko veće šanse da dobiju rak penisa, a povećane su im i šanse da obole od seksualno prenosivih bolesti, piše Srbijanet.\n„Životinjska genitalna sluz može imati karakteristike koje se razlikuju od ljudskog sekreta. Mikroorganizmi koji su prisutni tokom seksa sa životinjama mogu izazvati rak penisa“, ističe dr Stenio de Kasio Zeci, autor istraživanja.


Besplatne radionice "Mladi i aktivni" za tinejdžere na Zvezdari - Dan u Beogradu\nNaslovna » Izlasci » Akcije » Besplatne radionice „Mladi i aktivni“ za tinejdžere na Zvezdari\nBesplatne radionice "Mladi i aktivni" za tinejdÅ¾ere na Zvezdari\nRadionice o liderstvu za podsticanje aktivizma i participacije mladih od 13 do 19 godina organizovaće Prijatelji dece Zvezdare.\nVoditelj programa je Dražen Zacero, autor i realizator brojnih treninga i radionica u oblasti liderstva kao i prava dece i mladih.\nU godini kada se obeležava 30 godina od donošenja Konvencije Ujedinjenih nacija o pravima dece, prilika je da se i kroz ovaj program skrene pažnja na to da su aktivizam i participacija u životu zajednice potreba i pravo dece i mladih.\nCilj programa je da mladi dobiju osnovne informacije o pravima koja imaju i načinima njihovog ostvarivanja i da steknu praktične veštine za uočavanje i formulisanje problema u školskoj i društvenoj sredini, kao i njihovog rešavanja kroz sprovođenje malih akcija.\nU atmosferi međusobnog uvažavanja, vežbaće da budu aktivni, participativni i odgovorni građani, da slobodno izražavaju i argumentuju svoje stavove, interese i ideje, uvažavajući stavove i mišljenja drugih.\nJedan od ciljeva ovog programa je i promovisanje i razvijanje ideje volontiranja među mladima i podsticaj da aktivno učesvuju na tradicionalnom konkursu za „Najvolontersku akciju“ koji svake godine raspisuje Gradska opština Zvezdara.\nPrijave za pet radionica „Mladi i aktivni“ šalju se na mejl pdzvezdara@gmail.com. Potrebno je navesti ime i prezime učesnika, uzrast, naziv škole koju pohađa, ime i prezime jednog od roditelja i kontakt telefon učesnika i roditelja.\nBroj mesta je ograničen na 20, tako da će redosled prijavljivanja biti kriterijum za izbor učesnika.\nAdresa je Bulevar kralja Aleksandra 298. (danubeogradu.rs)\nTagoviakcije go zvezdara izlasci letnji raspust leto u beogradu prijatelji dece zvezdare radionice tinejdžeri za dž\nPrethodni Veritas apstrahuje složenost IT-a novom platformom za usluge kompanijskih podataka\nSledeći Igranka kod Vuka 2019


Više ne kupujemo proizvode, već brendove! - Marketing Mreža\nViše ne kupujemo proizvode, već brendove!\nREGION – O kreiranju brenda, o tome kako izmeriti vrednost brenda i koliko vredi njegov nematerijalni deo (good will), kako graditi brend ili razvijati brend, kako se boriti sa globalnim brendovima, kako nastaju, nestaju i traju novi brendovi diskutovalo se na Zagreb brend forumu u organizaciji Privrednog vijesnika, a prenosi Lider.\nKoliko je brend važan, pokazuje poslovanje mnogih multinacionalnih kompanija širom sveta. U današnjem ubrzanom svetu, prepunom i preplavljenom mnogim proizvodima, traži se ono nešto što bi podstaklo kupca da baš taj proizvod izabere u moru drugih. O kreiranju brendova, bilo da je reč o osobi, gradu, državi ili proizvodu, o tome kako izmeriti vrednost brenda i koliko vredi njegova nematerijalni deo (good will), kako graditi brend ili razvijati brend, kako se boriti sa globalnim brendovima, kako nastaju, nestaju i traju novi brendovi diskutovalo se na Zagreb brend forumu u organizaciji Privrednog vijesnika.\n– Neko možda smatra da je preterano reći da živimo u svetu brendova, no svesni smo da se i države brendiraju, to se može učiniti i sa regionom, gradom, mestom, manifestacijom, institucijom, proizvodom, uslugom, kompanijom, idejom, a da ne govorimo o ličnom brendiranju, ističe direktor ZBF-a Darko Buković.\nNapominje kako se fenomenološki može istražiti stvaranje pojedinih privrednih brendova koji su, na primer, jedino na prostorima hrvatske uspeli da zadrže imena osoba za koje mnogi danas ni ne znaju ko su bili.\n– Oko nas je i plejada brendova koji su nadživeli ideologije. Šire se na evropsko okruženje, a u budućnosti verovatno i van njega što daje osnova za mnoga zajednička delovanja. Pravi je trenutak za jasan, otvoren, zasnovan razgovor onih koji su ekonomski najpozvaniji da komentarišu stanje stvari i promene. Uz internet je svet postao globalno selo, odnosno prostor globalne trgovine u kojem treba biti prepoznat – ističe Buković.\nTakođe, na otvaranju konferencije istaknuto je kako živimo u ekonomski izuzetno izazovnom okruženju i dok se, na primer, otvaranje fizerskog salona ne počne shvatati kao preduzetnički poduhvat, hrvatska ekonomija neće krenuti napred.\nNa konferenciji je naglašeno kako svi mi kupci danas više ne kupujemo proizvode, nego brendove. Svaki brend ima svoju vrednost, a ako je vrednost brenda veća od vrednosti kompanije koja ga proizvodi, onda znate da ste uspeli. Na primer, vrednost brenda Coca-Cola iznosi oko 72 milijarde dolara, dok je vrednost same kompanije oko 45 milijardi.\nAutor: Tin Bašić\nIzvor i foto: liderpress.hr


Luka Dončić odavno nije samo NBA senzacija, već je možda i najbolji igrač te lige. Ove sezone srušio je brojne rekorde i oduševio veliki broj navijača. Ipak, na izboru za sportistu godine u Sloveniji, Dončić nije zauzeo prvo mesto.\nDeluje dosta neobično, ali istina je da je nagradu dobio Primož Roglič, tridesetogodišnji biciklista. On je u 2019. godini pobeđivao na Tireno-Adrijatiko i Tur de Romandi, pobedom na Vuelti postao je prvi Slovenac sa "Grand tur" trijumfom, a osvojio je i treće mesto na čuvenoj trci Điro d'Italija.\nIako jeste ovaj biciklista imao izvanrednu sezonu, dosta je čudan podatak da je u trci za najboljeg sportistu države pobedio dvadesetogodišnjeg Dončića.\nDodeli nagrade u Ljubljani prisustvovala je Lukina majka, koja je sa bine pričala o teškoj povredi koju je košarkaš nedavno doživeo.


Šef Kancelarije Svetske banke posetio Komisiju « Komisija za zaštitu konkurencije\nŠef Kancelarije Svetske banke posetio Komisiju\nPredsednik Komisije za zaštitu konkurencije dr Miloje Obradović primio je šefa Kancelarije Svetske banke u Srbiji Toni Verheijna (Tony Verheijen).\nDr Obradović je gospodinu Verheijnu predstavio dosadašnje aktivnosti, kao i planove Komisije koji za cilj imaju unapređenje politike zaštite konkurencije u našoj zemlji. Predsednik Komisije je, tokom razgovora, posebno istakao važnost permanentne edukacije iz oblasti prava konkurencije svih institucija i nivoa vlasti, a naročito pravosudnih organa.\nŠef Kancelarije Svetske banke za Srbiju istakao je da ova međunarodna institucija učestvuje u projektu reforme sudstva u Republici Srbiji, tokom kojeg su primili brojne pritužbe privatnog sektora na funkcionisanje sudova u našoj zemlji, posebno upravnih i privrednih.\nU tom smislu, zajednički je konstatovan interes da se sarađuje sa svim nadležnim organima i institucijama, a kako bi se unapredilo funkcionisanje sudstva u Srbiji. Takođe, zaključeno je da obe institucije imaju važnu ulogu u unapređenju konkurentnosti naše zemlje i procesa restruktuiranja državnih i javnih preduzeća.\nDogovoreno je da se komunikacija Komisije za zaštitu konkurencije i Kancelarije Svetske banke u Srbiji u narednom periodu intenzivira, a u cilju unapređenja privrednog ambijenta naše zemlje.\nSastanku su prisustvovali i Srđan Svirčev, ekspert Svetske banke za javni sektor, Marko Obradović, član Saveta Komisije za zaštitu konkurencije, kao i Nina Vasić, samostalni savetnik u Sektoru za domaću i međunarodnu saradnju Komisije.


Pale: Četiri novozaražene osobe, ukupno 26 - Trebevic.net\nPale: Četiri novozaražene osobe, ukupno 26\nU protekla 24 časa je u Institutu za javno zdravstvo Republike Srpske laboratorijskim testiranjem 11 uzoraka sa područja Pala virus korona potvrđen kod četiri lica, rečeno je Srni u Domu zdravlja Pale.\nRiječ je o jednoj ženi i tri muškarca – tri osobe su mlađe i jedna srednje životne dobi, tako da do sada na području Pala ukupno ima 26 osoba pozitivnih na ovaj virus.\nIz paljanskog Doma zdravlje navode da se novooboljeli nalaze u kućnoj izolaciji sa blagim ili srednje teškim simptomima, te da njihovo stanje ne zahtijeva hospitalizaciju.\nIz ove zdravstvene ustanove su rekli da će večeras biti testirano deset osoba.\n– Sutra očekujemo rezultate za još 14 uzoraka, a u petak, 10. jula, još 15. Za tri lica očekujemo prvi negativni nalaz, potom će biti testirana nakon sedam dana i ukoliko oba nalaza pokažu da su lica negativna na virus korona, smatraće se oporavljenim – naveli su u Domu zdravlja Pale.\nNa bolničkom liječenju u Bolnica “Srbija” u Istočnom Sarajevu još se nalazi žena sa Pala pozitivna na virus korona, ali se njeno zdravstveno stanje konstantno poboljšava, te se očekuje da će i ona uskoro biti otpuštena na kućno liječenje.


Nemačka policija našla 51 migranta u kamionu\nNemačka policija je našla 51 osobu zbijenu unutar jednog kamiona u blizini nemačko-poljske granice, a medju njima je bilo 17-oro dece, saopšteno je danas.\nNemačke vlasti su navele da je kamion zaustavljen rano jutros na autoputu A12 kod grada Milrose, na istoku Nemačke, dodajući da su ljudi u vozilu bili gladni i žedni, a da su pojedine osobe bile dehidrirane.\nOni su odvedeni u obližnji Frankfurt na Odri gde su dobili, hranu i piće, a pružena im je i medicinska pomoć.\nPo prvim izveštajima, većina ljudi koja je nađena u kamionu je poreklom iz Iraka.\nPolicija je saopštila da je 46-godišnji vozač kamiona Turčin priveden zbog sumnje da je krijumčario ljude, a da je kamion registrovan u Turskoj.


Šta će u 2021. u Srbiji da poskupi, šta da se promeni - Sputnjik Srbija\n08:54 31.12.2020 Preuzmite kraći link\nNaredne kalendarske godine žene će u starosnu penziju moći sa 63 godine i dva meseca života, umesto sa 63, koliko im je bilo potrebno da sada. Potreban broj godina radnog staža za njih ostaje isti - minimum 15 godina.\nMuškarci u starosnu penziju u narednoj godini idu po starom - sa 65 godina života i 15 godina staža upisanog u radnu knjižicu. Njihov odlazak u redovnu penziju ostaće isti, ali će doći do promena kod onih koji budu želeli da se prevremeno penzionišu.\n„Neophodno je da lice ima 40 godina staža i 59 godina života. A za žene neophodno je da imaju navršenih 58 godina i četiri meseca života i što se tiče staža to je 39 godina i četiri meseca“, objasnio je Vladimir Stanković iz PIO fonda.\nMinimalna cena rada, bez poreza i doprinosa za obavezno socijalno osiguranje, za period januar - decembar 2021. godine iznosiće 183,93 dinara (neto) po radnom času.\nVlada Srbije je donela odluku o povećanju minimalne cene rada sa 172,54 na 183,93 dinara po satu. Odluka je objavljena u Službenom glasniku RS, broj 116 od 16.9.2020. godine.\nIzmenama pojedinih zakona propisane su veće akcize i takse, pripremljene su nove prosečne vrednosti kvadrata nekretnina, a pojedine režije poskupele posle četiri godine stagnacije cena.\nVozači bi već od sledećeg meseca mogli da očekuju nove cenovnike na benzinskim pumpama, pošto je vrednost nafte na svetskim berzama porasla čak za 33 odsto u poslednjih mesec i po dana. Sirova nafta brent je prošle nedelje, prvi put od marta, na svetskim berzama dostigla vrednost od 50 dolara po barelu. Poznavaoci prilika očekuju da će se to odraziti i na cenu goriva u našoj zemlji, koje bi već u januaru moglo da poskupi dva do četiri dinara po litru . Ipak, nešto je realnija procena da bi se globalna dešavanja mogla preliti na srpsko tržište tek za dva do tri meseca, jer otprilike toliko unapred srpski naftaši kupuju sirovinu na svetskoj berzi, prenosi RTS.\nPrema predloženim izmenama zakona o akcizama, u naredne četiri godine očekuje se dodatno poskupljenje običnih cigareta i nesagorevajućeg duvana, a prvo koje će se desiti biće već u januaru i to za 10 dinara po paklici.\nTo znači da će država po ovom osnovu od Nove godine uzimati proizvođačima 76,75 dinara umesto 74,50. To je norma koja je predviđena novim zakonskim rešenjem po kome će se dva puta godišnje, sve do kraja 2025. godine, za 1,5 uvećavati specifična akciza. Uz nju se, na cenu cigareta zaračunava i proporcionalna komponenta ovog nameta od 33 odsto, a na sve to se dodaje i PDV, pa će zbog uvećanih državnih nameta proizvođači povećati cenu za 10 dinara. Tako će najjeftinije zadovoljstvo pušače koštati 270 dinara, a oni koji vole kvalitetniji duvan moraće iz džepa da izdvoje i 400 dinara.\nOd 1. januara će građane dočekati još viša taksa za javni medijski servis. Predlogom izmena Zakona o privremenom uređivanju načina naplate takse, koji je ušao u skupštinsku proceduru, propisano je da će se pretplata za RTS i RTV od 1. januara 2021. godine povećati sa dosadašnjih 255 dinara na 299 dinara.\nPojedini gradovi i opštine doneli su odluku o prosečnim cenama kvadrata nekretnina za utvrđivanje poreza na imovinu za 2021. godinu. Među njima su i Novi Sad i Beograd. Novosađani će, prema novom cenovniku, prosečnu cenu kvadrata plaćati oko 3.000 dinara više,i to pretežno u urbanim zonama grada. Ovo je znatno veće povećanje poreza na imovinu u odnosu na prošlogodišnje kada su cene išle za oko 2.000 dinara naviše.\nDok je u Beogradu cena za isporučenu vodu i odvođenje otpadnih voda za sve kategorije potrošača od 1. januara skuplja za pet odsto, u Novom Sadu je najavljeno uvođenje fiksne naknade od 118 dinara „za spremnost sistema vodovoda i kanalizacije“. Ova cena od 118 dinara bi se plaćala bez obzira na mesečni iznos koji Novosađani plaćaju za vodu i kanalizaciju, što znači da će i onaj ko ima 0 dinara potrošnje morati da plati ovu naknadu u punom iznosu. Sa novim nametom, JKP „Vodovod i kanalizacija“ će prihodovati skoro 229 miliona dinara godišnje, što je oko 10 odsto prihoda na osnovu naplate potrošnje vode i odvođenja otpadnih voda.\nCena pi-si-ar testiranja na zahtev raste za 50 odsto od prvog januara, po novoj odluci Vlade, a na predlog Kriznog štaba za zaštitu zdravlja stanovništva od zarazne bolesti kovid 19. Do 1. januara državljani Srbije će testiranje na lični zahtev plaćati 6.000 dinara, dok će od početka 2021. godine cena jednog testa iznositi 9.000 dinara.\nStruja u Srbiji poskupeće od 1. februara 2021. godine u odnosu na postojeću cenu za 3,4 odsto, objavila je danas Agencija za energetiku.\nProsečna cena električne energije za kupce koji imaju pravo na garantovano snabdevanje po regulisanim cenama, u koje spadaju domaćinstva i mali kupci, utvrđena je, kako se navodi, „na osnovu maksimalno odobrenog prihoda iznosi, bez poreza i taksi, 7,867 dinara po kilovat satu i veća je u odnosu na postojeću prosečnu cenu za 3,4 odsto“.\nNova cena za garantovano snabdevanje primenjivaće se počev od 1. februara 2021. godine, najavila je Agencija, navodeći da je "i nakon ove korekcije, prve od novembra 2019. godine, cena električne energije u Srbiji i dalje značajno niža od cena u zemljama regiona i Evrope".\nOd 1. januara veće penzije i plate u javnom sektoru\nVeća primanja u novoj godini treba da očekuje i oko 1,7 miliona penzionera, jer je za 2021. najavljen rast penzija po švajcarskoj formuli, i to za 5,9 procenata. Posle povećanja, prosečna penzija će sa sadašnjih 27.769 dinara biti povećana na 29.407 dinara, odnosno za 1.638 dinara. Praktično, od 2021. će umesto 10.000 dinara penzije penzioneri dobijati oko 600 dinara više, dok će oni sa najvećim primanjima (iznad 100.000) imati povišicu od najmanje 6.300 dinara.\nPenzije će u narednoj godini rasti po dogovorenom modelu - švajcarskoj formuli koja podrazumeva usklađivanje primanja najstarijih građana sa 50 odsto inflacije i 50 odsto rasta prosečne zarade, a iz Vlade Srbije je od 2022. godine najavljen novi model koji bi omogućio još veći rast. Cilj je da prosečna penzija 2025. dostigne nivo od 400 evra.\nOd 1. januara sledeće godine penzije će biti veće za 5,9 odsto, na osnovu švajcarske formule, naveo je za ministar finansija Siniša Mali.\nSiniša Mali je naveo da će od 1. januara penzije biti povećane za 5,9 odsto,minimalna cena rada za 6,6 odsto, kao i povećanje plata u javnom sektoru.\nIstiče da će od 1. januara pet odsto povećanje plate dobiti medicinski radnici, dok će ostali zaposleni u javnom sektoru dobiti 3,5 odsto, a ostalih 1,5 odsto povećanja oni će dobiti od 1. aprila. Mali je potvrdio da će vojnici, pored toga, dobiti dodatno povećanje do deset odsto.\nVeća pomoć za nezaposlene porodilje\nOd 1. januara jednokratna pomoć za nezaposlene porodilje u Beogradu, i one sa niskim primanjima, biće uvećana za 5.000 dinara. Tako će nezaposlene porodilje dobijati 30.000 dinara, a ukupna pomoć za prvo dete iznosiće 50.000 dinara.\nOsnovne bankarske usluge, koje koriste praktično svi koji imaju račun u banci, biće u narednoj godini skuplje za 15 do 60 procenata. Tako će u pojedinim bankama održavanje računa od marta naredne godine koštati 190 dinara, umesto dosadašnjih 160.\nZa SMS obaveštenja mesečno će biti potrebno 100, umesto 70 dinara, a minimalna naknada za isplatu keša korišćenjem platne kartice na bankomatu ili šalteru druge banke umesto 150 biće 200 dinara.\nTako ćete za godinu dana samo za održavanje računa umesto dosadašnjih 1.920 dinara, plaćati 2.280, dok će vas SMS obaveštenja ubuduće koštati 1.200 umesto sadašnjih 840 dinara.\nZa skoro 70 odsto poskupeće usluga zamene kartice ako je ukradena ili izgubljena, pa će umesto 300 koštati 500 dinara, a uvedena je i naknada za upit stanja na bankomatu uz pomoć kreditne kartice od 40 dinara.\nNekako se u poslednje vreme najviše čuje glas frilensera sa tvrdnjom da će im obaveze napraviti pravi finansijski udar.\nNaplata poreza za ono što rade je već krenula, ali će biti intenzivirana od januara.\nOd 1. januara povećava se i minimalna zarada, i to za 6,6 odsto. Tako će oko 350.000 ljudi koji danas primaju minimalac od 30.000 dinara, u 2021. godini dobijati 32.126 dinara mesečno.\nIzmenama i dopunama Zakona o budžetskom sistemu, predviđa se i napuštanje dosadašnje kontrole zapošljavanja u javnom sektoru i uvođenje fleksibilnijeg sistema koji omogućava da korisnici javnih sredstava ubuduće sami donose odluke o zapošljavanju, shodno potrebama i u zavisnosti od novca kojim raspolažu.\nIzmenama tog zakona predviđeno je ograničenje, a to je da se ne može zaposliti više od 70 odsto od broja zaposlenih koji su napustili to preduzeće tokom prethodne godine.\nKako proći tehnički, šta sa plinom?\nUvoz vozila sa „evro 3“ motorima će, prema najavama države, biti zabranjen do kraja 2020. godine, a od polovine 2021. čak oko milion vozila u Srbiji možda neće moći da prođe tehnički pregled zbog emisije štetnih gasova\nTakođe, još nije razjašnjeno kako će se tretirati stariji automobili sa benzinskim motorima koji imaju ugrađen plin.\nStručnjaci kažu da kada budu stroži uslovi po pitanju merenja izduvnih gasova da većina motora „evro 3“ neće proći, ali i ni pojedini motori višeg standarda, u zavisnosti od njihovog stanja.\nNakon novogodišnjih praznika formiraće se Radna grupa koja će se baviti izradom nacrta teksta izmena i dopuna Zakona o slobodnom pristupu informacijama od javnog značaja.\nMinistarka državne uprave i lokalne samouprave Marija Obradović i Poverenik za informacije od javnog značaja i zaštitu podataka o ličnosti Milan Marinović iskazali su spremnost da se proces izrade nacrta izmena i dopuna zakona ubrza, saopšteno je iz Ministarstva.\nNovina je to što će ova radna grupa u svom sastavu imati i predstavnika institucije Poverenika za informacije od javnog značaja i zaštitu podataka o ličnosti, što do sada nije bio slučaj.\nVučić: Tri prioriteta za 2021. godinu /video/\nstruja, penzije, povećanje, plate, poskupljenje


Oštre reakcije iz Srpske na odluku Ustavnog suda BiH\nNovosti26.05.22 u 19:42\nBursaćeva je istakla da na ovaj način Ustavni sud ima namjeru da ograniči poslanički integritet i slobodu djelovanja.\n– Ustavni sud nema pravo da tumači deklaracije i zaključke jer su to akti izražavanja političkih stavova. Upuštajući se u njihovo tumačenje Ustavni sud BiH ponovo je pokazao da ispunjava zahtjeve bošnjačke strane i postaje politička institucija, a ne tumač usklađenosti zakona i podzakonskih akata sa Ustavom – upozorila je Bursaćeva.\nPodsjetimo, Ustavni sud BiH danas je u Sarajevu utvrdio da pojedine odredbe akata Narodne skupštine Republike Srpske koje je osporilo 15 poslanika u Predstavničkom domu Parlamentarne skupštine BiH nisu u skladu sa Ustavom BiH, zbog čega ih je ukinuo.\nPoništavanje odluka NS RS


Školski raspust počeće 21. decembra i trajaće do 18. januara 2021. godine, a stariji razredi osnovnih i srednje škole trebalo bi da do tada pređu na onlajn nastavu, saopštio je danas epidemiolog Branislav Tiodorović posle sednice Kriznog štaba.\nOn je novinarima rekao da je doneta preporuka da do 21. decembra osnovne škole od prvog do četvrtog razreda nastave da rade kao i do sada, a od petog do osmog razreda da učenici idu na onlajn sistem, koji bi trajao do 21. decembra.\nTiodorović je dodao da će onlajn nastava važiti i za srednje škole, a da se školama ostavlja mogućnost da pozovu onu decu koja žele da poprave ocene.\nDodao je da se fakultetima predlaže da i oni idu na onlajn nastavu, s tim da se laboratorijske vežbe izvode uz punu primenu epidemioloških mera.\nTiodorović je rekao da se tek od 4. ili 5. decembra može očekivati popravljanje stanja i smirivanje u toku decembra, ali je dodao da se i za praznike treba voditi računa.\n"Lepo je biti na Kopaoniku ili Zlatiboru, u inostranstvu, ali nije vreme za to", rekao je Tiodorović.\nUpitan o dolasku ljudi iz inostranstva za praznike, Tiodorović je rekao da veruje da će za dva do tri dana imati odgovor o tome da li će se uvoditi neke mere nadzora.\nOn je ocenio da je zamor kod stanovništva normalan, ali da je važno da sada svi budu jaki, izdrže i izbore sa ovim talasom, koji bi, prema procenama, trebalo da se smiri do kraja godine.\nTiodorović je rekao da u Srbiji nema samo povećanja brojeva, već plima i da je broj prvih pregleda povećan po 10 do 15 puta nego pre dve nedelje\nTiodorović: Nema potrebe za pol. časom i vanrednim stanjem\n07:10: Helikopteri VS spremni za akcije traganja i spasavanja i tokom zi...\n07:07: U Srbiju stiže milion doza vakcine Sinofarma iz Kine\n07:03: Kako da zaštitite svoje račune i platne kartice od hakera\n07:02: Rođen je "Stelantis" – četvrti najveći proizvođač automobi...\n06:59: Povremeni sneg u Srbiji i najhladniji dani od početka zime\n06:58: Najveća nemačka partija bira novog šefa – šta će to znači...\n06:29: Bez struje Pavlovac\n06:05: Rolat od integralnog brašna sa spanaćem i pavlakom\n05:44: Dalas pao u foto-finišu: Dončić nije mogao sam protiv Janisa i...\n05:25: Kalinić: Zvezda je u Beogradu bila bez milosti, uzvratili smo is...\n04:53: Botafogo spremao obilnu gozbu, Zec mu pobegao sa ražnja


RSF: Zaštita za Jovanovića - JUGPRESS\nRSF: Zaštita za Jovanovića\nApelacioni sud objavio je odluku 24. decembra, posle svog uobičajenog radnog vremena, ali je prema rečima šefa konsultativnog tela za bezbednost novinara Verana Matića ona doneta u novembru, navodi se u saopštenju.\nPozivajući se na proceduralne razloge, odnosno navodni propust nižeg suda da adekvatno opravda svoju presudu, Apelacioni sud je naložio novo suđenje optuženom podstrekaču i dvojici izvršilaca napada, koji su bacili “Molotovljev koktel” na Jovanovićevu kuću.\nPredsednik Srbije Aleksandar Vučić lično je obećao da će biti zadovoljena pravda za napad na Jovanovićevu kuću, koji je, prema rečima tužioca, naredio bivši predsednik jedne prigradske opštine Dragoljub Simonović, inače funkcioner vladajuće Srpske napredne stranke.\nU saopštenju se ukazuje da su vlasti su pribegle “sumnjivim smicalicama” koje su dovele u sumnju njihovu nameru da kazne odgovorne.\nTužilac koji je vodio predmet je u aprilu 2021. godine, protiv njegove i Jovanovićeve volje, skinut sa predmeta, a zatim je Jovanoviću u avgustu povučena policijska zaštita, a Reporteri bez granica ukazuju da za ni za jednu od tih odluka nije dato bjašnjenje.\nPošto je bio meta podmetanja požara, Jovanović je sada žrtva nesposobnosti države da ispuni pravdu, ocenio je šef odeljenja RSF za Evropsku uniju i Balkan Pavol Salai.\nVlasti moraju hitno da organizuju novo suđenje i moraju da obnove Jovanovićevu policijsku zaštitu, a pozivamo i vladu da mu pruži materijalnu pomoć sada kada se krivični postupak odugovlači, naglasio je Savol.\nU nedostatku pravosnažne presude, Jovanović za sada neće dobiti odštetu koja bi mu pomogla da obnovi dom uništen u požaru.\nReporteri bez granica najavili su da će skrenuti pažnju institucijama Evropske unije, kojoj Srbija želi da se pridruži, na nesposobnost srpske države da odbrani slobodu štampe u ovom slučaju, koji je sada simbol nekažnjivosti za zločine nasilja nad novinarima na Zapadnom Balkanu.\nSrbija je na 93. mestu od 180 zemalja na indeksu slobode medija Reportera bez granica za 2021. godinu, podseća se u saopštenju


Izvor: RTS, 17.Jun.2009, 20:58\nGrađani koji traže vraćanje imovine protestovali ispred zgrade Vlade Srbije. Mreža za restituciju u Srbiji najavljuje da će zatražiti zaštitu pred Međunarodnim sudom za ljudska prava u Strazburu, ukoliko sa ovdašnjim vlastima ne bude postignut dogovor o vraćanju nacionalizovane imovine.\nSrbija je jedina zemlja u regionu koja još nije donela zakon o restituciji. Nijedna od dosadšnjih 13 verzija Zakona o restituciji, nije uspela da pomiri interese države, sadašnjih >> Pročitaj celu vest na sajtu RTS << korisnika i naslednika starih vlasnika nacionalizovane imovine.\nNaslednicima najteže pada kada, ta imovina i po drugi put menja vlasnika. Zahtevi građana za povraćaj nacionalizovane imovine već treću godinu u Direkciji za imovinu čekaju donošenje Zakona koji bi to omogućio.\nMreža za restituciju u Srbiji najavljuje da će zatražiti zaštitu pred Međunarodnim sudom za ljudska prava u Strazburu, ukoliko sa ovdašnjim vlastima ne bude postignut dogovor o vraćanju nacionalizovane imovine.\nNa protestu ispred Vlade Srbije, predstavnik tog udruženja Mile Antić istakao je da je ''skandalozno da bilo koji ministar predočava javnosti da će biti donet zakon kojim će se regulisati pitanje javne imovine", odnosno da će imovina koja oduzeta biti poklonjena sadašnjim korisnicima, što je, kako je naveo, nedopustivo.\nZakoni pred poslanicima 15. jula\nU Ministarstvu prostornog planiranja, koje priprema dva nova zakona, kažu da je njihova namera da isprave štete koje su nastale zato što su investitori privatizacijom preduzeća, po niskoj niskoj ceni dobijali i zemljište.\n"Naš stav je da mi treba da se pozabavimo ovim pitanjem zato što ne možemo da čekamo da dođe do završetka debate o modelu kojim će se sprovesti denacionalizacija i restitucija", rekao je ministar životne sredine i prostornog planiranja Oliver Dulić.\nKako RTS saznaje, ti zakoni će pred poslanicima biti već 15. jula. Oni koji iščekuju povraćaj imovine, od Ministarstva finansija zahtevaju da i Zakon o restituciji bude na dnevnom redu ako ne pre, onda bar zajedno sa zakonima koje sprema Ministarstvo prostornog planiranja.\n"Taj zakon je planiran da se predloži parlamentu do kraja godine i ja ću dati sve od sebe da se taj plan relizuje", rekla je ministarka finansija Diana Dragutinović.\nIz Mreže za restituciju poručuju da bi usvajanje Zakona o restituciji sada, bila prava poruka stranim investitorima jer je sigurno da niko od njih ne želi da ulaže u svojinu kod koje nije rešeno pitanje starog vlasništva.\nNa protestu ispred Vlade u Nemanjinoj okupilo se stotinak građana iz više gradova Srbije a koji su svoje današnje okupljanje završili ispred zgrade Ministarstva finansija u Admirala Geprata.\nAntić: Restitucija imovine pred sudom u Strazburu\nIzvor: Radio Televizija Vojvodine, 17.Jun.2009\nBEOGRAD - Udruženje Mreža za restituciju u Srbiji tražiće zaštitu pred Međunarodnim sudom za ljudska prava u Strazburu ukoliko sa Vladom Srbije ne bude postignut dogovor o vraćanju nacionalizovane imovine, izjavio je danas predstavnik tog udruženja Mile Antić...Na protestu ispred vlade Srbije,...\nDan pre: 16.Jun.2009\nDan posle: 18.Jun.2009


BLOKADA RAČUNA PARAĆINSKE FABRIKE: Staklo u crvenom\nVeć tri meseca račun "Srpske fabrike stakla" je u blokadi. Zvaničnih informacija iz ove fabrike nema, a kako nezvanično saznajemo račun SFS je blokirao "Srbijagas"\nVEĆ tri meseca račun "Srpske fabrike stakla" je u blokadi. Zvaničnih informacija iz ove fabrike nema, a kako nezvanično saznajemo račun SFS je blokirao "Srbijagas". Proizvodnja u pogonu ambalaže, ipak, odvija se normalno, a plate se isplaćuju redovno.\n- Radnici su zbunjeni jer nemaju nikakvu komunikaciju ni sa sindikatima ni sa poslovodstvom fabrike koje se uopšte ne oglašava. Zadovoljni su kad prime platu koja se na neki volšeban način isplaćuje još uvek redovno. Naime, pošto smo u blokadi, novac zaposlenima isplaćuju naši kupci tako da isplate traju nekoliko dana - ističe sagovornik "Novosti", dodajući da su ovih dana primili akontaciju za januar.\nU SFS postoje dva reprezentativna sindikata, "Nezavisnost" i Samostalni, ali ni u jednom nismo našli sagovornika za stanje u fabrici. Njihovi predsednici Boban Nikodijević i Živojin Matejić ističu da znaju da im je blokiran račun ali da od fabričkog rukovodstva nemaju nikakve informacije, te da je dobro da su bar plate redovne. U ponedeljak je blokada iznosila tačno 639.357.579 dinara.


AJoksimovic: Neizvesno je koliko će trajati kriza sa gorivo\nTanjug 5. oktobra 2021. 13:19\nBEOGRAD – Nestašica goriva u Velikoj Britaniji posledica je i postbregzitskog perioda, kazala je danas ambasador Srbije u toj zemlji Aleksandra Joksimović dodajući da u toj zemlji nije problem samo gorivo, već i snabdevanje prehrambenim namirnicima.\nJoksimović je za Tanjug navela da je neizvesno koliko će ova kriza trajati, a da bi prema najoptimističnijim prognozama mogla da traje oko nedelju dana, dok prema pesimističnim, može da traje i do posle Božića.\n„Postoji najava da će za Božić mnogi Britanci ostati bez tradicionalne ćurke na stolu“, kaže Joksimović.\nPrema njenim rečima, nestašica goriva je počela najavom krize u distribuciji goriva kada je, kako kaže, nastao pravi stampedo građana, koji su pohitali do pumpi kako bi napunili svoja vozila.\n„To je dovelo do pravog kolapsa na benzinskim pumpama, čekalo se i po tri, četiri sata i to tamo gde je goriva uopšte bilo. Vrlo brzo je goriva nestalo, a nekoliko dana je bilo nemoguće u Londonu napuniti rezervoar“, ispričala je.\nJoksimović podseća da je britanska Vlada objasnila da je kriza nastupila zbog nepostojanja dovoljnog broja vozača cisterni i da su u tom kontekstu preduzete mere kako bi u sledeća tri meseca bilo dozvoljeno da kroz vizni režim u Britaniju ode do 5. 000 vozača koji bi regulisali dostavu benzina na benzinske pumpe.\nU međuvremenu, dodaje Joksimović, uključila se i vojska tako da u ovom trenutku oko 300 vozača iz Vojske širom zemlje radi na distribuciji goriva.\n„U ovom trenutku, gde se gorivo može naći, može se naći po najskupljoj ceni, odnosno ono najvišeg kvaliteta“, kazala je.\nJoksimović navodi i da je napravljena i mapa kriznih područja, u koje spada i London.\nNavodeći da je jutros na BBS-u britanski premijer govorio o tom problemu, Joksimović kaže da deluje da ovo nije samo problem Ujedinjenog Kraljevstva, odnosno da se proširio na čitavu Evropu i da će biti potrebno određeno vreme da se sanira.\n„U Ujedinjenom Kraljevstvu konkretno, ne radi se samo o gorivu, već i o snabdevanju namirnicama. Dugo vremena se odbijalo da se prihvati da je to posledica Bregzita, međutim ministar transporta je izjavio nedavno da je jednim delom uzrok ove krize i postbregzit period. Pred nama je jedan period u kojem će vlada Ujedinjenog Kraljevstva morati ozbiljno da se pozabavi ovom temom kako bi se snabdevanje vratilo u svoj uobičajeni tok“, navela je.\nKada je reč o protestima koji se u poslednjih desetak dana održavaju u Velikoj Britaniji, Joksimović pojašnjava da je u poslednjih nekoliko meseci postao aktivan pokret „Izolirajte Britaniju“, ekološki pokret koji u svojim zahtevima traži od Vlade Velike Britanije da svojim donacijama omogući svim zgradama da postanu energetski efikasne.\n„Sam zahtev nailazi na pozitivne reakcije, međutim metode kojim se želi to postići su dosta nepopularne s obzirom da aktivisti gotovo svakodnevno blokiraju važne saobraćajnice“, navela je.


Dekan Medicinskog fakulteta u Beogradu Lazar Davidović izjavio je danas da je bio na informativnim razgovorima povodom odluke koju je taj fakultet doneo u septembru prošle godine, da praktičnoj nastavi mogu prisustvovali samo studenti koji nemaju simptome respiratorne infekcije, poseduju dokaz o kompletnoj imunizaciji, ili o preležanom kovidu, kao i serološki dokaz o postojanju antitela, ili negativan PCR test ne stariji od 72 sata.\nmedicinski fakultet02_RAS_foto robert getel\nOn je na današnjoj sednici Senata rekao da su stigle tužbe od pojedinih vladinih organizacija i da je bio na informativnim razgovorima u svojstvu građanina, zbog, kako je naveo, narušavanja ljudskih prava i Zakona o ravnopravnosti.\n"Bili smo komentarisani na različite načine kada smo krajem septembra doneli odluku pod kojim uslovima se može odvijati praktična nastava na Medicinskom fakultetu, a za koju su studenti bili uskraćeni čitavih 18 meseci", rekao je Davidović na sednici Senata.\n"Moramo da vodimo računa da ne ugrozimo, ne samo one koji realizuju nastavu i kojima se realizuje nastava, već i bolesnike", istakao je dekan Medicinskog fakulteta.\nNa pitanje Tanjuga na čiju inicijativu i pritužbu je pozvan na informative razgovore i gde, Davidović je odgovorio da ne bi da iznosi te informacije, jer, dodao je, na neke informativne razgovore tek treba da ide.\n"TREBA NAM I PRAKTIČNA NASTAVA DA BISMO SUTRA LEČILI LJUDE" Studenti Medicinskog fakulteta podržavaju uvođenje kovid propusnica: 90 odsto kolega je već vakcinisano\nMedicinski fakultet Informativni razgovor Dekan Dr Lazar Davidović


UPK odustali i od protesta i od smjene direktora bolnica\nNaslovnica Sjeverni Sandžak Novi Pazar UPK odustali i od protesta i od smjene direktora bolnica\nPredstavnici lekara iz udruženja “Ujedinjeni protiv kovida” nakon jučerašnjeg sastanka sa ministom zdravlja Zlatiborom Lončarom odustali su od protesta zakazannog za subotu, ali i od zahteva za smenu direktora Opšte bolnice u Novom Pazaru i KBC Zvezdara. Ubuduće će predstavnici ovog udruženja sarađivati sa ministarstvom u vezi krize sa korona virusom, a njihovi predstavnici će doprinositi radu Kriznog štaba.\nUdruženje lekara “Ujedinjeni protiv kovida” juče je održalo sastanak sa ministrom zdravlja Zlatiborom Lončarom. Susret je opisan kao konstruktivan, a rezultati dogovorenog trebalo bi da se vide za koji dan.\n“Po deseti put kažemo pružamo ruku ako se stvari budu rešavale na način na koji je nama to obećano, mi ćemo gledati da i u budućim razgovorima budemo maksimalno konstruktivni”, rekao je Vuk Vučić predstavnik “Ujedinjeni protiv kovida” za “Probudi se” na Nova S. .\nNa prvom mestu važno im je da prestane zastrašivanje lekara koji su potpisali peticiju “Ujedinjeni protiv kovida”.“Ako ste vi stalno pod nekim pritiskom da će vam neko stalno zbog toga što ste izrazili mišljenje o ovoj epoidemiji i stalno vam duvati za vrat sa rečima možda ovo po vas neće dobro da se završi, lekar ne može da da svoj maksimum. Naše greške su najskuplje”, rekla je Anđela Gavrilović, neurolog KBC Zvezdara.\nZa sve one koji su dobili rešenja o otkazu pravnici će utvrditi zbog čega su ih dobili i njihov spisak će dostaviti ministarstvu.\nProtest lekara je otkazan, kao i zahtev za smenu direktora bolnica u Novom Pazaru i KBC Zvezdara.\n“To je bila jedna crvena linija i prosto nismo došli do dogovora. Nama su bitnije druge stvari vd status, Krizni štab i da prestane zastrašivanje, nego da pod navodnicima tražimo dve glave”, zaključio je Vuk Vučić.


SDP: Interes građana zastupamo u skupštini, ne na ulici - PPmedia\nPosted on\t4 марта, 2019 11:58 am by adminpp033\nPovodom zakazanog protesta građana u Prijepolju Opštinski odbor Sandžačke demokratske partije izdao je saopštenje za javnost u kojem se navodi da ova stanka nije organizator protesta i da neće pozivati svoje članove da izađu na ulicu.\nU saopštenju se dalje navodi da je razumljivo ogromno nezadovoljstvo građana Prijepolja koje pogađa strmoglavi pad životnog standarda.\n” Oni dižu glas protiv korumpirane opštinske vlasti, protiv ugrožavanja poslovnih i životnih interesa od strane onih koji se enormno bogate na vlasti, onih koji su razrušili glavni gradski most, onih koji su napravili planinu smeća na ulasku u grad, onih zbog kojih živimo u najprljavijem gradu u Srbiji, onih koji reketiraju sportiste i privrednike, onih zbog kojih omladina beži glavom bez obzira i povratka”.\nOni smatraju da je Prijepolje postalo ,,crna rupa“ i da iz ovog grada svakodnevno “beže, mahom, mladi ljudi jer je situacija daleko gora nego u drugim opštinama”.\nOni dalje tvrde da odbornici SDP-a na ove probleme ukazuju već tri godine, kao i na brutalni kriminal, javašluk, nerad i nesposobnost vlasti.\n“Sve što nam je kao odbornicima dostupno, koristimo kako bismo javnost Prijepolja i Srbije upoznali sa katastrofalnim stanjem u našem gradu. Tužilaštvu smo podneli krivične prijave u kojima smo jasno i precizno naveli brojne radnje pod sumnjom da je reč o najtežim krivičnim delima organizovanog kriminala. Javna je tajna da su opštinski funkcioneri raketirali sportske klubove, otvarali ’tetkine’ firme za pranje budžetskih para, opštinskim parama plaćali uvođenje ’Halal’ sertifikata kafanama, kupovali nove automobile i stanove, kao i mnoge druge malverzacije koje niko ne pamti da su se ikada dešavale u Prijepolju”.\nU saopštenju prijepoljskog SDP – a dalje se navodi da odbornici ove partije časno i dostojanstveno zastupaju interese građana i promovišu ideje stranke, što će i ubuduće činiti.\n“Ne na ulici, već na sednicama skupštine, iako se na njima brutalno krši parlamentarizam i demokratija, snagom istine i argumenata uspevali smo do sada da pobedimo neznanje i bezobrazluk koje sprovodi opštinska vlast. Činjenica da smo deo republičke vlasti i da, kao odgovorni ljudi i pouzdani partneri, nikada ne radimo iza leđa, pa ni ovog puta, ne želimo da se naše prisustvo iskoristi kao atak na republičku vlast. Niko od naših članova ne radi na organizaciji protesta, ni javno, ni tajno, iako bi to ovdašnji vlastodršci žarko želeli kako bi, eto, za sve nevolje optužili SDP, najznačajniju snagu i najorganizovaniju stranku u Prijepolju.”\nОзнаке: Esad Hodžić, građanski protesti, Prijepolje, Sandžačka demokratska partija


18 09 2019 / 22:54\nponedeljak, 05 avgust 2019 16:36\nU MZ Stapar održani\nU prostorijama Mesne zajednice Stapar, u subotu, 03. avgusta, održana je akcija "Otvoreni dan" prilikom koje je gradonačelnica Grada Sombora Dušanka Golubović sa timom svojih saradnika primila dvadesetak građana koji su želeli lično da razgovaraju sa njom i iznesu svoje probleme, zahteve, predlog i nedoumice.\nStanovnike Stapara najviše je interesovalo održavanje puteva, asfaltiranje ulica, uređenje bankina, čišćenje atmosferskih kanala i izgradnja puta Stapar-Sivac. Bilo je i pitanja koja se tiču uređenja „švapskog“ i „lazarenskog“ groblja. Predloženo je i ozelenjavanje atarskih puteva, što je svakako uvršteno u plan izgradnje puta Stapar-Sivac.\nGrađani ovog naseljenog mesta su, takođe, izneli potrebu da se reši odlaganje kabastog otpada, a gradonačelnica i njen tim su predstavili rešenje u vidu postavljanja kontejnera koji bi služili u te svrhe tokom cele godine, a realizacija će uskoro početi.\nSastanku su prisustvovali i načelnica Gradske uprave grada Sombora Helena Roksandić Musulin, gradski većnik zadužen za komunalne delatnosti i investicije Miroslav Kovačić, direktor Javno komunalnog preduzeća „Prostor“ Sombor Goran Nonković, izvršni direktor poslovnog sistema Javno komunalnog preduzeća „Vodokanal“ Sombor Ozren Kovačić i v.d. direktor Javno komunalnog preduzeća „Zelenilo“ Sombor Momir Mioković.\nSledeći "Otvoreni dan", zakazan je za subotu, 07. septembra, u Mesnoj zajednici Doroslovo.


Bajden pozvao Amerikance da se ne opuštaju: SAD će 4. jula biti nezavisne od korone – Borba\nPredsjednik SAD Džo Bajden pozvao je Amerikance budu oprezni i da se ne opuštaju, kako se ne bi suočili sa dodatnim ograničenjima u borbi protiv koronavirusa. On se obratio iz Bijele kuće na prvu godišnjicu zatvaranja zbog pandemije kovida 19, nakon što je potpisao zakon o pomoći od 1,9 biliona dolara.\nBajden najavio da će izdati direktivu saveznim državama da svi odrasli budu na spiskovima za vakcinaciju do 1. maja.\nPredsjednik je rekao da je njegov cilj od 100 miliona doza vakcine u prvih 100 dana administracije već premašen, a da su SAD sada na putu da postignu tu cifru u prvih 60 dana.\nPostavio je ambiciozan cilj da se do 4. jula, kada SAD slave Dan nezavisnosti, omoguće okupljanja radi proslave „nezavisnosti“ od smrtonosne pandemije.\n„Ako ovo uradimo zajedno, postoji velika šansa da ćete se vi, vaše porodice i prijatelji, 4. jula okupiti u dvorištu ili u komšiluku, pripremiti roštilj i proslaviti Dan nezavisnosti“, rekao je Bajden.\nDodao je da će nakon duge naporne godine, taj Dan nezavisnosti biti zaista poseban, jer SAD neće obilježavati samo svoju nezavisnost kao nacija, već će „početi da obeležavaju svoju nezavisnost od virusa“.\nPrema podacima portala worldometers.info, u svijetu je najviše zaraženih koronavirusom registrovano u Sjedinjenima Američkim Državama – skoro 30 miliona, dok je broj preminulih viši od 540 hiljada.


Informacija - 24.04.2019\nKompanija SplashData objavila je tradicionalnu godišnju listu - "Top 100 najgorih lozinki" koje ljudi koriste na svojim online nalozima Neprikosnoveni "šampion" je čuvena šifra 123456, dok drugo mesto zauzima isto tako "inventivna" šifra password.\nLONDON - Studija britanskog Nacionalnog centra za visokotehnološku bezbednost pokazala je da milioni ljudi koriste šifre koje je lako pogoditi i da je „123456” najrasprostranjenija lozinka među hakovnim nalozima.\nStudija: Lozinku "123456" koriste milioni ljudi\nStudija: Lozinku "123456" koriste milioni ljudi Studija britanskog Nacionalnog centra za visokotehnološku bezbednost pokazala je da milioni ljudi koriste šifre koje je lako pogoditi i da je "123456" najrasprostranjenija lozinka među hakovnim nalozima.\nOvo može da bude savršeno rešenje za sve koji brinuo o svojoj internet bezbednosti su problem. Svaki vaš nalog bi trebalo da ima jedinstvenu lozinku koju je teško pogoditi. Međutim, kako zapamtiti sve te jedinstvene lozinke kada imate mnogo naloga i adekvatno se zaštititi od ? ...\nZAŠTITE SVOJU PRIVATNOST: Ovakve šifre na socijalnim mrežama treba odmah promeniti\nBritanski Naconalni centar za sajber bezbednost utvrdio je da korisnici na svojim internet nalozima najčešće kao lozinku koriste niz brojeva 123456, što je ujedno i kod koji je najlakše otkriti. Čak i kada se radi o nalogu elektronske pošte koji se ne koristi ili nije važan, ...\nStudija britanskog Nacionalnog centra za visokotehnološku bezbednost pokazala je da milioni ljudi koriste šifre koje je lako pogoditi i da je "123456" najrasprostranjenija lozinka među hakovnim nalozima. Mnogi Britanci kao lozinku koriste naziv svog omiljenog kluba - Liverpula.\nEvo kako da nikad lakše smislite šifru koju niko nikad neće provaliti - i pritom se lako pamti\nOvo može da bude savršeno rešenje za sve koji brinuo o svojoj internet bezbednosti. Šifre su problem. Svaki vaš nalog bi trebalo da ima jedinstvenu lozinku koju je teško pogoditi. Međutim, kako zapamtiti sve te jedinstvene lozinke kada imate mnogo naloga i adekvatno se zaštititi ...


Brazil: Posle Dilme na meti i drugi predsednik - Sputnjik Srbija\n04:46 02 Decembar 2020\nBrazil: Posle Dilme na meti i drugi predsednik\n© AP Photo / Brazil, parlament\n09:52 18.05.2017 (osveženo 10:07 18.05.2017) Preuzmite kraći link\nBrazilski predsednik Mišel Temer demantovao je navode lista „Globo“ da je odobrio pokušaj podmićivanja jednog svedoka u velikoj istrazi o korupciji koja se vodi u Brazilu.\nList „Globo“ je to objavio pozivajući se na navode uticajnog biznismena Džozela Batiste.\nTemer je priznao da se sastao sa uticajnim biznismenom Džozelom Batistom u martu, ali je negirao navode da je nastojao da spreči svedočenje predsednika Parlamenta Eduarda Kunje, prenosi Rojters.\nKako je preneo „Globo“, Batista je navodno snimio razgovor sa Temerom o tome da treba podmititi Kunju, ali list ne navodi šta je Kunja tražio zauzvrat.\nKunja, nekada uticajan član Temerove vladajuće stranke, prethodno je tvrdio da ima kompromitujuće informacije o političarima koji se dovode u vezu sa korupcionaškim skandalom u državnoj kompaniji „Petrobras“.\n„Globo“ prenosi da su Batista i njegov brat snimke predali tužilaštvu kako bi dobili sporazum o priznanju krivice.


SAD: Prvi zakon koji legalizuje "slobodno" roditeljstvo\nSAD: Prvi zakon koji legalizuje “slobodno” roditeljstvo\nPo novom zakonu koji stupa na snagu 8. maja, roditelji koji dozvoljavaju svojoj deci sama idu u školu ili se igraju napolju bez nadzora odraslih neće biti krivično gonjeni.\nAmerička država Juta legalizovala je metod vaspitanja poznat kao “slobodno” roditeljstvo (free-range parenting), koji naglasak stavlja na podsticanje samostalnosti i snalažljivosti dece od ranog uzrasta.\nPo novom zakonu koji stupa na snagu 8. maja, roditelji koji dozvoljavaju svojoj deci sama idu u školu ili se igraju napolju bez nadzora odraslih neće biti krivično gonjeni. Zakon nije predvideo starosno ograničenje za slobodno roditeljstvo, već će nadležni reagovati samo ako postoje “jasni znaci zanemarivanja”.\nAutori zakona bili su podstaknuti slučajevima u kojima su roditelji doživeli ozbiljne probleme od strane nadležnih i medija zato što su dozvolili deci veću samostalnost nego što je uobičajeno. Tako su roditelji dece od 6 i 10 godina iz Merilenda optuženi za zanemarivanje zato što su im dozvolili da sami pešače iz škole, dok je majka sa Floride uhapšena zato što je pustila sedmogodišnjeg sina da sam ode do obližnjeg parka.\n“Toliko smo prezaštitili decu da im ne dajemo priliku da nauče kako da se staraju o sebi i rešavaju probleme, što je preduslov da postanu uspešni odrasli ljudi”, izjavio je jedan od autora zakona.\nTagovi :free range kids, igra na otvorenom, nenadzirana igra, slobodna igra, slobodno roditeljstvo


sednica Skupštine : strana 2 : Južne vesti\nVlasotince dalo besplatno zemljište nemačkom "Gruneru" za novi pogon\n18:53, 29. 2. 2020.\nNakon što joj je odobreno skoro 800.000 evra subvencija, nemačka kompanija koja se u Vlasotincu bavi proizvodnjom delova za elektoro i automobilsku industirju, od lokalne samouprave, za izgradnju novog pogona, dobila je besplatno zemljište. Kako je obrazložio predsednik Opštine Zoran Todorović, kompanija Gruner će zaposliti još 200 radnika, te je opravdano dati im zemljište bez naknade.\nPoslednja sednica Skupštine - ko je oporavio, a ko unazadio Niš\n14:56, 27. 2. 2020.\n“Grad je stao na noge” - tako je 4 godine svoje vlasti opisao gradonačelnik Niša Darko Bulatović na poslednjoj sednici Skupštine Grada u ovom sazivu. Kao svoj najveći uspeh istakao je ono što mu je predsednik Srbije Aleksandar Vučić prvo zamerio kad je preuzeo upravljanje Nišom - javne finansije. Opozicionar Branislav Jovanović zamerio je da naprednjaci nisu ispunili obećanja, da nije bilo investicija, a nijedna nova ulica nije urađena u Nišu.\nPolitička smena i ostavka u Gradskom veću Leskovca\n15:10, 20. 2. 2020.\nBez većničkog mandata u oblasti socijalne zaštite i zdravstva ostala je Ljiljana Dinić iz Jedinstvene Srbije, čije je razrešenje predložio gradonačelnik Goran Cvetanović zbog toga što ta stranka na lokalu nastupa na strani opozicije, te, smatra gradonačelnik, ne može imati člana u vladajućim redovima. Dinićevu će na mestu većnika zameniti Aleksandra Stevanović, a novog većnika Leskovac će dobiti i u oblasti razvoja Gradske uprave jer je dosadašnji, Slobodan Glišić, podneo ostavku. Njega će zameniti Vladimir Petković, master istoričar.\nPsovke, vređanja i rasprava na ulazu u leskovačku Skupštinu\n14:57, 20. 2. 2020.\nU jutranjem delu skupštinskog zasedanja, na ulazu u zgradu leskovačkog parlamenta, došlo je do svađe između opozicionog odbornika Demokratske stranke Saše Stojanovića i gradskog većnika Božidara Vučkovića, predsednika Pokreta socijalista. Stojanović kaže da mu je Vučković psovao majku jer mu se obratio i govorio o nezakonitostima u radu veća i komisije kojom je predsedavao. Vučković kaže da jeste u afektu opsovao, ali da se izvinio i da nije želeo da ostane nem na uvrede koje je dobio od Stojanovića.\nAmbasador SAD u Leskovcu: Nadamo se da će svi učestvovati u predstojećim izborima\n12:58, 23. 1. 2020.\nSvoju zvaničnu posetu jugu Srbije ambasador Sjedinjenih Američkih Država Entoni Godfri završio je u Leskovcu, a nakon sastanka sa gradonačelnikom Goranom Cvetanovićem, posetio je i Gradsku skupštinu, gde se upoznao sa opozicionim odbornicima koji učestvuju u radu. Godfri je u Leskovcu rekao da se nada će svi učetsvovati na narednim izborima.\nOpozicija u Lebanu tvrdi da je usvojen “nevidljivi” budžet, vlast ćuti\n14:58, 26. 12. 2019.\nDa je poslednja sednica Skupštine na kojoj se donosio najvažniji dokument za funkcionisanje lokalne samouporave - budžet, završena za 10 minuta i bez rasprave, kažu opozicioni odbornici. Dokument budžeta koji su usvojili je, tvrde, štampan pred samu sednicu, a odbornici ga nisu dobili, niti su o njemu diskutovali. Vladajuća većina se o ovim tvrdnjama ne oglašava.\nVećina greškom podržala predlog opozicije, u niškoj Skupštini i podrška uzbunjivaču iz Krušika\n09:28, 16. 12. 2019.\nSednicu niške Skupštine na kratko je prekinula odbornička grupa Niška inicijativa transparentom "Aco Srbine" sa fotografijom uzbunjivača Aleksandra Obradovića. Tražili su i da se dopuni dnevni red zahtevom za deklaraciju o osudi nasilja, što su prvo podržali i odbornici SNS, ali se potom glasalo ponovo i tada je ruku podiglo samo 8 odbornika i njihov predlog nije usvojen.\nPosle bojkota opozicije hodnik postao paralelna niška Skupština\n14:18, 30. 10. 2019.\nKada je niška opozicija napustila skupštinu pre pola godine, očekivalo se da će se politička utakmica preseliti na ulice. Ipak, borba se prelila na hodnik. Maratonske konferencije za medije, verbalni obračuni između odbornika vlasti i opozicije, performansi sa toalet-papirom, ali i javni pritisak na koalicione partnere - sve je to deo niške političke hodničke parlamentarne (ne)kulture.\n19:27, 20. 9. 2019.\nGlasovima svih prisutnih odbornika, kako vlasti, tako i opozicije, na današnjoj sednici Skupštine Grada Pirota usvojena je odluka o brisanju svih lokacija za MHE iz Prostornog plana Grada, koji se počeo da se izrađuje. Istovremeno, Skupština je donela odluku da se Vladi Srbije i nadležnim ministarstvima uputi zahtev za moratorijum na izgradnju mini-hidroelektrana na teritoriji Parka prirode Stara planina.\nNelegalno smenjeni odbornici u Lebanu skoro 2 godine van skupštinskih klupa\n08:52, 17. 9. 2019.\nZa šestoro odbornika u Lebanu kojima su krajem 2017. godine na noćnoj vanrednoj sednici oduzeti mandati, vrata lokalnog parlamenta zatvorena su skoro 2 godine. Iako imaju odluke suda i Ministarstva da im se mandati vrate, opštinsko rukovodstvo na ove zahteve ćuti.\n08:53, 30. 11. 2020.\nVaterpolisti Naisa u četvrtfinalu Kupa\n08:36, 30. 11. 2020.\nApel niškog dirigenta: Dozvolite filharmoniji "Naissus" da zasvira na koncertu\n08:24, 30. 11. 2020.\nElek: Promene u Srbiji nemoguće zbog velike kontrole vladajuće partije nad institucijama


- Ponosan sam na medalju. Hvala Srbiji, volim Srbiju. Hvala na ljubavi koju svaki dan dobijam u ovoj divnoj zemlji koja je i moja zemlja. Moje srce je ovde, boriću se uvek za Srbiju svim srcem. Neću stati dok ne osvojim zlato za Srbiju, u jednom dahu saopštio je Vladimir.\nNenad Borovnačnin, Vladimir Mirončikov i Milan Piperski\n- Od prvog dana od kako sam došao u Srbiju osetio sam da je ovo moja zemlja, da ovde pripadam. Srbi su ljudi divne duše, topli, puni ljubavi, ali i hrabri i za svoju zemlju će dati sve od sebe. Svakim danom se sve više osećam kao Srbin, čast mi je i zadovoljstvo i sreća što sam dobio priliku da budem deo ovog plemenitog naroda, koji je bratski sa mojom rodnom Rusijom. Vi ste velika sportska nacija, ne volite da gubite, priznajete samo pobede, veliki ste borci i heroji, volite istinu i za nju se uvek borite svim srcem i to me potpuno oduševilo kod vas. Pokazujete svoja osećanja otvoreno, kada se veselite vi to radite na najbolji način, kada tugujete isto tako to direktno pokazujete, kod vas nema jedno mislim drugo pričam. Ponosni ste i velikog srca, duše, a moje srce i duša su sada zajedno sa vama, ističe srpski boks as.\n- Ušao sam u istoriju sporta Srbije, male zemlje, ali velike sportske sile i šampiona, ogromna mi je čast. Medalja svetskog prvenstva u boksu, medalja za Srbiju je ovde, borio sam se svim srcem za nju, želeo sam zlato, borio se do poslednjih atoma snage, ali jednostavno viša sila je odlučila drugačije. Sada slavimo bronzu, već sledeće godine nadam se i zlato sa Evropskog prvenstva. Cilj mi je zlato sa Olimpijskih igara u Parizu 2024. pobedničko postolje i srpska himna. Radiću na tome svaki dan, verujem da ću ostvariti taj san, sve za Srbiju, zaključio je Mirončikov.


Trideset godina od iranske revolucije\nIranska, ili islamska, revolucija 1979. uzrokovala je prekid odnosa te zemlje i SAD, koji traje sve do danas, 30 godina kasnije. Predsednik SAD Barak Obama signalizirao je da je otvoren za uspostavljanje dijaloga sa Teheranom, dok je Iran takođe poslao svoju poruku novom američkom predsedniku. Sledi osvrt na događaje u protekle tri decenije.\nPovratak iranskog duhovnog vođe ajatole Homeinija iz Francuske 1. februara 1979. učvrstio je iransku, ili islamsku, revoluciju, koja je već bila u toku. Kasnije iste godine, 4. novembra, radikalni studenti upali su u američku ambasadu u Teheranu i zadržali 53 diplomata i ostalog osoblja kao taoce, počevši tako već 30 godina dugu politiku mržnje i konfrontacije dve zemlje. Loši odnosi su kulminirali 2002. Godine, kada je bivši američki predsednik Džordž Buš proglasio Iran zemljom “osovine zla”, odnosno jednom od tri zemlje koje prema njegovim rečima, pokušavaju da se domognu nuklearnog oružja.\n“Iran agresivno pravi to oružje i izvozi terorizam, dok nekolicina koju narod nije izabrao guši nadu Iranaca za slobodom”, rekao je tada Buš.\nDanas međutim, nova administracija Baraka Obame šalje drugačiju poruku, koju je predsednik uputio u nedavnom intervjuu za TV mrežu al-Arabija.\n“Ukoliko su zemlje kao što je Iran spremne da popuste pesnicu, mi ćemo im pružiti ruku”.\nVeliki deo iranske netrpeljivosti prema SAD vuče korene iz 1953. kada je posle državnog udara podržanog od strane CIA-e, šah Muhamed Reza Pahlavi preuzeo vlast nad zemljom. Mnogi Iranci Pahlavija vide kao brutalnog tiranina zbog koga su ojačali iranski islamisti, smatra bivši iranski diplomata Širin Tamsib Hanter.\n“Zbog Pahlavijeve nespremnosti da omogući političko okruženje u kome bi sekularne političke grupacije bili aktivne, sve je ostavljeno u rukama religioznih grupa, koje su onda koristile džamije i druge religiozne organizacije da pošalju svoju poruku”, smatra Hanter.\nKada je 22. oktobra 1979. Amerika primila na lečenje teško bolesnog Pahlavija, bes radikalnih grupacija došao je do tačke ključanja, što je 4. novembra rezultiralo napadom na ambasadu SAD u Teheranu. Bivši otpravnik poslova i jedan od taoca, Brus Lejngen kaže:\n“To je trebalo da bude simbolična, kratkotrajna akcija, ali istog momenta je postalo više od toga. Kada je postalo evidentno da iranski studenti preskaču zid ambasade, to je vrlo brzo izazvalo jake emocije na ulicama, pogotovo među mladim studentima”.\nBrus Lajngen i ostali taoci pušteni su 20. januara 1981, posle 444 dana. Usledili su drugi događaji koji su produbili neprijateljstvo. Bivši irački diktator Sadam Husein je 1980. počeo rat protiv Irana, koji je trajao osam, godina, dok su ga SAD u tome podržale. Jula 1988, sa broda američke mornarice u Persijskom zalivu slučajno je otvorena vatra na iranski avion u kome se nalazilo 290 putnika – nije bilo preživelih.\nPošto su SAD svrgle Sadama sa vlasti 2003. Iran je pokušao da iskoristi priliku i uz pomoć radikalnih sveštenika i političkih partija proširi svoj uticaj u Iraku. Za to vreme, SAD su optuživale Iran da iračkim pobunjenicima pruža podršku i šalje oružje za borbu protiv američke vojske. Ipak, nuklearne ambicije Irana ostaju glavni kamen spoticanja u odnosima Vašingtona i Teherana. Dok Iran tvrdi da nuklearni program ima isključivo mirnodopsku namenu, SAD i neke arapske zemlje veruju da je namera Teherana da napravi nuklearno oružje i tako postane vodeća regionalna sila.\nEntoni Kordsmen, analitičar iz Centra za strateške i međunarodne studije ukazuje na slab rezultat takvih aspiracija.\n“Iran je hegemonistička sila koja ima ograničen uticaj u Iraku, zatim ogroman problem sa Avganistanom. Nije u stanju da dominira u Zalivu niti da povede vojnu akciju u Zalivu koja ne bi isprovocirala odgovor SAD, sa kojima ne može da se nosi. Nema dovoljan uticaj u centralnoj Aziji, kao sila jedva može da izvrši pritisak na Tursku, a moć koju ima u Siriji zasniva se na tome da Sirija koristi Iran, baš kao što Iran koristi Siriju”, kaže Kordsmen.\nIranska revolucija napunila je 30 godina, a predsednik Mahmud Ahmadinedžad nastavlja da postavlja brojne uslove za odmrzavanje diplomatskih odnosa sa SAD. Analitičari se nadaju da bi nedavna promena američke administracije mogla da posluži kao prilika da se pređe preko prošlih nesuglasica i počne sa odmrzavanjem vrha ledenog brega.